மலேசியாவில் இந்திய இசை நிகழ்ச்சிகள் அதிகமான வெளிநாட்டு சுற்றுப்பயணிகளை ஈர்க்கின்றன

மலேசியாவில் தொடர்ச்சியாக நடைபெற்றுவரும் இந்திய இசை நிகழ்ச்சிகள் வெளிநாட்டு சுற்றுப்பயணிகளை ஈர்க்க உதவுகின்றன. மலேசியாவில் அண்மை காலத்தில் பல புகழ்பெற்ற இந்தியாவைச் சேர்ந்த இசையமைப்பாளர்கள் இசை நிகழ்ச்சிகளை நடத்திவருகின்றனர். ஏ.ஆர். ரஹ்மான், அனிருத், ஹாரிஸ் ஜெயராஜ் ஆகியோர் மலேசியாவில் இசை நிகழ்ச்சிகளை அண்மையில் நடத்தினர். அந்த வரிசையில் இசையமைப்பாளர் சந்தோஷ் நாரயணன் அங்கு கூடியவிரைவில் இசை நிகழ்ச்சி அரங்கேற்றவுள்ளார்.

அந்த நிகழ்ச்சி கிட்டத்தட்ட 13,000 பேரை ஈர்க்கும் என நிகழ்ச்சி ஏற்பாட்டாளர்கள் எதிர்பார்க்கின்றனர். இதில் சுமார் 2,000 பேர் சிங்கப்பூர், இந்தியா உள்ளிட்ட மற்ற நாடுகளிலிருந்து கலந்துகொள்வர் என நம்பப்படுகிறது.

சந்தோஷ் நாராயணனின் இசை நிகழ்ச்சி மார்ச் 18ஆம் தேதி கோலாலம்பூரில் நடைபெறும். அவர் இசையமைத்த ‘கபாலி’ திரைப்படம் மலேசியாவில் படம்பிடிக்கப்பட்டது என்பது குறிப்பிடத்தக்கது.


தைப்பூசம்: 500,000 பக்தர்கள் வருவர் என எதிர்பார்க்கும் ஆலயம்

ஈப்போ: கொவிட்-19 கட்டுப்பாடுகள் தளர்த்தப்பட்டுவிட்டதால் இவ்வாண்டு தைப்பூசத் திருநாளுக்கு ஏறக்குறைய 500,000 பக்தர்கள் வருகைபுரிவர் என எதிர்பார்க்கிறது மலேசியாவின் ஈப்போவிலுள்ள கல்லுமலை அருள்மிகு சுப்பிரமணியர் ஆலயம்.

அடுத்த மாதம் 5ஆம் தேதி ஞாயிற்றுக்கிழமையன்று தைப்பூசத் திருநாள் கொண்டாடப்படுகிறது.

இதனையடுத்து, பக்தர்கள் இப்போதே கோவிலுக்கு வரத்தொடங்கிவிட்டதால் இவ்வாண்டு தைப்பூசத் திருநாள் களைகட்டும் என நம்பிக்கையுடன் கூறுகிறார் ஈப்போ இந்து தேவஸ்தான பரிபாலன சபையின் தலைவர் எம்.விவேகானந்தா.

இம்முறை கூட்ட நெரிசலைத் தவிர்க்கும் நோக்கில், இரு நாள்களுக்கு முன்னரே ரத ஊர்வலத்தைத் தொடங்க கல்லுமலை அருள்மிகு சுப்பிரமணியர் ஆலயம் முடிவுசெய்துள்ளது என்று அவர் கூறினார். வழக்கமாக, ரத ஊர்வலம் தைப்பூசத்திற்கு முதல்நாள் இடம்பெறும்.

அதன்படி, பிப்ரவரி 3ஆம் தேதி மாலை 6.30 மணிக்கு பன்டோங் ஸ்ரீ மகா மாரியம்மன் கோவிலில் இருந்து தொடங்கும் ரத ஊர்வலம் மறுநாள், அதாவது தைப்பூசத்திற்கு முதல்நாள் பின்னிரவு 1 மணிக்கு கல்லுமலை அருள்மிகு சுப்பிரமணியர் ஆலயத்திற்கு வந்துசேரும் என எதிர்பார்க்கப்படுகிறது.

கிட்டத்தட்ட ஆயிரம் பேர் காவடி எடுப்பர் என எதிர்பார்க்கப்படுகிறது.

இவ்வாண்டு தைப்பூசத் திருநாளை முன்னிட்டு கோவில் நிர்வாகம் எவ்விதக் கட்டுப்பாடுகளையும் நிலையான வழிகாட்டு நெறிமுறைகளையும் விதிக்கவில்லை என்று ‘மலாய் மெயில்’ செய்தி ஊடகத்திடம் திரு விவேகானந்தா சொன்னார்.

ஆயினும், நாட்டில் இன்னும் கொவிட்-19 பரவல் இருப்பதால் பக்தர்கள் முகக்கவசம் அணிந்து வருவது நல்லது என்று அவர் அறிவுறுத்தி இருக்கிறார்.

தைப்பூச நாளன்று நண்பகலில் 30,000 பேருக்கு அன்னதானம் வழங்கவும் கோவில் நிர்வாகம் ஏற்பாடு செய்துள்ளது.


மலேசிய அமைச்சரவை: துணை அமைச்சர் ஆனார் சரஸ்வதி

மலேசியப் பிரதமர் அன்வார் இப்ராகிம் தலைமையிலான அமைச்சரவையில் 27 துணை அமைச்சர்கள் இன்று சனிக்கிழமை பதவியேற்றனர். அவர்களில் ஒருவர் சரஸ்வதி கந்தசாமி.

மலேசிய அமைச்சரவையில் இடம்பெற்றுள்ள முதல் இந்தியப் பெண் இவர் என்று நம்பப்படுகிறது.

இவர் அன்வார் தலைமையிலான பிகேஆர் கட்சியின் உதவித் தலைவராவார். வழக்கறிஞரான இவர் அண்மையில்தான் உதவித் தலைவராக நியமிக்கப்பட்டார்.

நடந்து முடிந்த நாடாளுமன்றத் தேர்தலின்போது, தாப்பா தொகுதியில் முன்னாள் மனிதவள அமைச்சர் சரவணனை எதிர்த்து  இவர் களமிறங்கினார். தேர்தலில் தோல்வி கண்டபோதும், தொழில்முனைவர்-கூட்டுறவு மேம்பாட்டு துணையமைச்சராக  சரஸ்வதி நியமிக்கப்பட்டுள்ளார்.

அமைச்சரவையில் தமக்கு முக்கிய பொறுப்பு அளிக்கப்பட்டுள்ளது உத்வேகம் அளிப்பதாக தமிழ் முரசிடம் தெரிவித்தார் சரஸ்வதி.

“பொருளியல் சார்ந்த துறை எனக்கு ஒதுக்கப்பட்டுள்ளது. அதன் வளர்ச்சிக்கு என்னால் இயன்ற அனைத்து நடவடிக்கைகளும் மேற்கொள்ளப்படும். மலேசியா மட்டுமல்லாமல் உலக அளவிலும் பொருளியல் சிக்கல்களும் சவால்களும் அதிகரித்துள்ளன. இத்தகைய சூழலில் இச்சவாலை ஏற்றுச் செயல்பட தயாராக உள்ளேன்,” என்று சரஸ்வதி கூறினார்.

மலேசிய அரச மாளிகையில் இன்று நடைபெற்ற பதவியேற்பு விழாவில் மாமன்னர் அப்துல்லா ஷா முன்னிலையில் துணை அமைச்சர்கள் பதவியேற்றனர்.

செய்தி: சதீஷ் பார்த்திபன்


மலேசியாவில் மீண்டும் தலைதூக்கும் கொவிட்-19

மலேசியாவில் புதிய கொவிட்-19 அலை ஏற்படும் அபாயம் இருப்பதாக மலேசிய அதிகாரிகள் கவலை தெரிவித்துள்ளனர்.

அந்நாட்டில் கொவிட்-19 கிருமித்தொற்று ஏற்பட்டு மருத்துவமனையில் அனுமதிக்கப்பட்டோர் எண்ணிக்கை அதிகரித்துள்ளது.

தலைநகர் கோலாலம்பூர், சிலாங்கூர் மாநிலம் ஆகியவற்றில் உள்ள பல கடைகளில் கொவிட்-19 பரிசோதனைக் கருவிகள் அனைத்தும் விற்கப்பட்டுவிட்டதாகத் தெரிவிக்கப்பட்டது.

நோன்புப் பெருநாள் கொண்டாட்டங்களுக்குப் பிறகு கொவிட்-19 கிருமித்தொற்றால் பாதிக்கப்பட்டோர் எண்ணிக்கை வெகுவாக ஏற்றம் கண்டுள்ளது.

இந்நிலையில், கூட்டமான இடங்களைத் தவிர்க்கும்படி மலேசியர்களுக்கு அந்நாட்டு சுகாதாரத்துறை நிபுணர்கள் அறிவுறுத்திஉள்ளனர்.

மலேசியாவில் கொவிட்-19 கிருமித்தொற்றால் பாதிக்கப்பட்டோர் எண்ணிக்கை 0.6 விழுக்காடு அதிகரித்திருப்பதாகவும் அந்நோயால் மருத்துவமனையில் அனுமதிக்கப்பட்டோர் எண்ணிக்கை 9.2 விழுக்காடு ஏற்றம் கண்டிருப்பதாகவும் மலேசிய சுகாதார அமைச்சு வெளியிட்ட தரவுகள் மூலம் தெரியவந்துள்ளது.

கடந்த மாத நடுப்பகுதியிலிருந்து ஏப்ரல் 29ஆம் தேதி வரை 9,780 பேருக்கு  கொவிட்-19 கிருமித்தொற்று ஏற்பட்டது.

கொவிட்-19 கிருமித்தொற்று காரணமாக 3,381 பேர் மருத்துவமனையில் அனுமதிக்கப்பட்டனர்.

கடந்த மாதம் 29ஆம் தேதியன்று 1,050 பேருக்கு கொவிட்-19 பாதிப்பு ஏற்பட்டதாக உறுதி செய்யப்பட்டது.

கொவிட்-19 கிருமித்தொற்று காரணமாக பதிவான மரணங்களின் எண்ணிக்கை 25 விழுக்காடு அதிகரித்துள்ளது.

இருப்பினும், மேலும் அதிகமானோர் பாதிக்கப்பட்டிருக்கலாம் என்று சுகாதாரத்துறை நிபுணர்கள் அச்சம் தெரிவித்துள்ளனர்.


பேரளவில் மறுசீரமைக்கப்படவுள்ள கோலாலம்பூர் விமான நிலையம்

கோலாலம்பூர்: மலேசியாவின் முதன்மையான கோலாலம்பூர் அனைத்துலக விமான நிலையம் பேரளவில் மறுசீரமைக்கப்பட இருக்கிறது.

வரும் 2028ஆம் ஆண்டிற்குள் மீண்டும் அவ்விமான நிலையத்தை உலகின் சிறந்த பத்து விமான நிலையங்களுக்குள் ஒன்றாக இடம்பெறச் செய்யும் நம்பிக்கையுடன் இந்த மறுசீரமைப்பு நடவடிக்கை இடம்பெறவுள்ளது.

குடிநுழைவு முகப்புகளில் நீண்ட வரிசை, விமான நிலையத்தினுள் செயல்படும் ‘ஏரோட்ரெயின்’ இணைப்பு ரயில்கள் அடிக்கடி நின்றுபோவது உள்ளிட்ட பல பிரச்சினைகள் 25 ஆண்டுகளாகச் செயல்பட்டு வரும் அவ்விமான நிலையத்திற்குப் பின்னடைவை ஏற்படுத்தியுள்ளன.

இவ்வாண்டிற்கான ‘ஸ்கைடிராக்ஸ்’ சிறந்த விமான நிலையங்கள் பட்டியலில் கோலாலம்பூர் விமான நிலையம் மேலும் ஐந்து இடங்கள் சரிந்து, 67வது இடத்தைப் பிடித்தது.

இந்நிலையில், பயணிகள் தாங்களாக பயணப்பைகளைப் போடும் வசதி, ‘செக்-இன்’ முகப்புகள் மறுவடிவமைப்பு, புதிய ஏரோட்ரெயின், பயணப்பை கையாளும் வசதி, புதிய ஓய்வறைகள், உணவு, பான நிலையங்கள் உள்ளிட்ட மாற்றங்கள் இடம்பெறும் என்று மலேசிய விமான நிலையக் கழகத்தின் நிர்வாக இயக்குநர் இஸ்கந்தர் மிஸல் மஹ்மூத் தெரிவித்தார்.

இவ்வட்டாரத்திலேயே பயணப்பைகளைக் கையாளும் வசதி கோலாலம்பூர் அனைத்துலக விமான நிலையத்தில்தான் ஆக மோசம் என்றார் மலேசிய சுற்றுலா, பயண முகவர்கள் சங்கத்தின் கௌரவ பொதுச் செயலாளர் ஃபயீஸ் ஃபதில்லா.

சிங்கப்பூரில் குடிநுழைவு நடைமுறைக்குப்பின் சில நிமிடங்களில் பயணிகள் தங்களது பயணப்பைகளைப் பெற முடியும் நிலையில், கோலாலம்பூர் விமான நிலையத்தில் 30 நிமிடங்கள்வரை காத்திருக்க வேண்டியுள்ளதாகக் கூறப்படுகிறது.


மலேசியாவில் $8.5 பில்லியன் செலவில் துறைமுகம்

மலேசிய அரசாங்கம் 8.5 பில்லியன் வெள்ளி செலவில் புதிய துறைமுகம் ஒன்றைக் கட்டவுள்ளதாக அறிவித்துள்ளது.

கொள்கலன்களையும் சரக்குப் போக்குவரத்தையும் அதிக அளவில் கையாளும் நோக்கில், கேரி தீவில் திறன்மிக்க துறைமுகத்தை அமைக்கவுள்ளது மலேசியா.

அனைத்துலக வர்த்தக வளர்ச்சியை கருத்தில் கொண்டு புதிய துறைமுகத்தைக் கட்டும் மலேசியா வட்டார அளவிலும் பெரிய துறைமுகமாக விளங்க முயற்சி செய்கிறது.

ஏற்கெனவே சிங்கப்பூர், தாய்லாந்து, வியட்நாம் ஆகிய வட்டார நாடுகள் தங்களது துறைமுகங்களை விரிவுபடுத்தி வருகின்றன.

துறைமுகம் தொடர்பான மேல்விவரங்கள் வரும் நாள்களில் வெளியிடப்படும் என்று கூறப்படுகிறது.

கிளாங் துறைமுகத்தில் போதுமான அளவு சரக்குப் போக்குவரத்து இல்லாத காரணத்தால் 2017ஆம் ஆண்டு இத்திட்டம் கைவிடப்பட்டது.

புதிய துறைமுகம் ஆண்டிற்கு 40 மில்லியன் டன் சரக்கு கொள்கலன் போக்குவரத்தைக் கையாளும் திறனைக் கொண்டதாக இருக்கும் என்று மலேசியா குறிப்பிட்டுள்ளது.


4 நாளுக்கு ‘டோல்’ இல்லை, அபராதம் குறைப்பு; மலேசியாவில் நோன்புப் பெருநாள் சலுகைகள்

மலேசியப் பிரதமர் அன்வார் இப்ராகிம் நோன்புப் பெருநாளை முன்னிட்டு பல்வேறு சலுகைகளை அறிவித்துள்ளார்.

இன்று, நாளை, நாளை மறுநாள் (ஏப்ரல் 19, 20, 21) மற்றும் அடுத்த திங்கட்கிழமை (ஏப்ரல் 24) என நான்கு நாள்களுக்கு மலேசியா முழுவதும் உள்ள நெடுஞ்சாலைகளில் எல்லா வாகனங்களும் சுங்கக் கட்டணம் (டோல்) செலுத்தாமல் இலவசமாகச் செல்லலாம்.

நோன்புப் பெருநாளை ஒட்டி நேற்று திரு அன்வார் சிறப்புரை ஆற்றினார்.

அப்போது அவர், ரஹ்மா இலவச டோல் திட்டம், நோன்புப் பெருநாள் காலகட்டத்தில் மலேசியர்களின் சுமையைக் குறைப்பதற்காக அமல்படுத்தப்படுவதாகத் தெரிவித்தார்.

“நாடு முழுவதும் உள்ள 33 நெடுஞ்சாலைகளிலும் செல்லும் எல்லாவிதமான வாகனங்களுக்கும்  இந்த நான்கு நாள் சலுகை பொருந்தும்.

“பெருநாள் காலங்களில் தங்களது சொந்த ஊர்களுக்குத் திரும்புபவர்களின் செலவைக் குறைக்க இது உதவும்.

“மேலும், சொந்த ஊர்களுக்குத் திரும்புவதற்கான பயணத்தைத் திட்டமிடுவதற்கும் இச்சலுகை கைகொடுக்கும்,’’ என்றார் அவர்.

மற்றொரு சலுகையாக, குறிப்பிட்ட சில பேரங்காடிகளில் ரஹ்மா திட்டத்தின்கீழ் கோழி, வெங்காயம் போன்ற உணவுப்பொருள்களுக்கு சிறப்பு விலைக்கழிவு வழங்கவும் திரு அன்வார் இணங்கியுள்ளார்.

நோன்புக் காலத்தில் கிட்டத்தட்ட இரண்டு மில்லியன் வாகனங்கள் தனது நெடுஞ்சாலைக் கட்டமைப்பைப் பயன்படுத்தும் என்று ஆகப்பெரிய நெடுஞ்சாலை நிர்வகிப்பாளரான ‘பிளஸ் மலேசியா’ எதிர்பார்க்கிறது.

இந்த எண்ணிக்கை வழக்கத்தைவிட 20 விழுக்காடு அதிகம்.

மேலும், நாளை மறுதினம் (வெள்ளிக்கிழமை) தொடங்கி திங்கட்கிழமை வரை மலேசியாவில் நான்கு நாள்களுக்கு பொதுவிடுமுறை அறிவிக்கப்படுவதாகவும் திரு அன்வார் தமது சிறப்புரையில் குறிப்பிட்டார்.

வாகனமோட்டிகளுக்கு மேலும் ஒரு சலுகையை அவர் அறிவித்தார்.

2022ஆம் ஆண்டும் அதற்கு முன்னரும் விதிக்கப்பட்ட போக்குவரத்து அபராதத் தொகை ஒவ்வொன்றும் 50 ரிங்கிட்டுக்குக் குறைக்கப்படும் என்பது அந்த அறிவிப்பு.

கட்டுப்படியாகக்கூடிய விலையில் வீடுகளைக் கட்டித் தரும் மேம்பாட்டாளார்களுக்கு குறைவான விலையில் சிமெண்ட் வழங்குவது மற்றொரு சலுகை.


சிங்கப்பூர் வருகிறார் மலேசியப் பிரதமர்

மலேசியப் பிரதமர் அன்வார் இப்ராகிம் இம்மாத இறுதியில் சிங்கப்பூருக்கு அதிகாரத்துவ வருகை புரிவார் என்று மலேசிய வெளியுறவு அமைச்சர் ஸாம்ப்ரி அப்துல் காதிர் தெரிவித்துள்ளார்.

கோலாலம்பூரில் திங்கள்கிழமை (ஜனவரி 16) சிங்கப்பூர் வெளியுறவு அமைச்சர் விவியன் பாலகிருஷ்ணனைச் சந்தித்த பின்னர் செவ்வாய்க்கிழமை அவர் தனது அறிக்கையில் அன்வாரின் பயண விவரத்தை வெளியிட்டார்.

திரு அன்வார் பிரதமர் என்ற முறையில் இந்தோனீசியாவுக்கு இம்மாதம் 8, 9 ஆகிய தேதிகளில் முதல் அதிகாரத்துவ வருகை மேற்கொண்டார். சிங்கப்பூர் அவரது இரண்டாவது வருகையாக அமையும்.

டாக்டர் விவியன் நாளை புதன்கிழமை வரை மூன்று நாள் பயணமாக மலேசியா சென்றிருக்கிறார். திரு அன்வார் நவம்பர் மாதம் பிரதமர் பொறுப்பை ஏற்ற பின்னர் அவர் மேற்கொள்ளவிருக்கும் முதல் அதிகாரத்துவ சிங்கப்பூர் பயணம் இது.

டாக்டர் விவியனைச் சந்தித்தபோது தாங்கள் இருவரும் இருநாடுகளுக்கும் இடையிலான உன்னத, நீண்டகால உறவுகளை மறுஉறுதிப்படுத்தியதாக திரு ஸாம்ப்ரி குறிப்பிட்டார்.

மேலும், சிங்கப்பூர்-மலேசியா உறவை இன்னும் அதிகமாக வலுப்படுத்துவது குறித்து இருவரும் கலந்து ஆலோசித்ததாகவும் அவர் தெரிவித்தார்.

அத்துடன், இம்மாத இறுதியில் மலேசியப் பிரதமரின் சிங்கப்பூர் வருகை குறித்தும் சிங்கப்பூர் அதிபர் ஹலிமா யாக்கோப்பின் மார்ச் மாத உத்தேச மலேசிய வருகை குறித்தும் டாக்டர் விவியனுடன் பேசியதாக திரு ஸாம்ப்ரி கூறினார்.

மலேசியாவின் புதிய ஐக்கிய அரசாங்கத்தின்கீழ் இருநாடுகளின் தற்போதைய உறவை மேலும் வலுப்படுத்துவதற்கான முயற்சிகள் குறித்தும் இச்சந்திப்பின்போது பேசப்பட்டதாக திரு ஸாம்ப்ரி கூறினார்.


150 வெளிநாட்டவர் மரணம்: விசாரணை நடத்த மலேசியாவுக்கு நெருக்குதல்

மலேசியாவின் தடுப்புக்காவல் நிலையங்களில் இருந்த ஏழு சிறுவர்கள் உட்பட 150 பேர் சென்ற ஆண்டு மாண்டதாக அந்நாட்டு அரசாங்கம் தெரிவித்திருந்தது.

அதன் தொடர்பில் தடுப்புக் காவல் நிலையங்களின் நிலைமையை ஆராய விசாரணை நடத்துமாறு மனித உரிமைக் குழுக்கள் மலேசியாவை நெருக்குகின்றன.

அகதிகள் உட்பட தகுந்த உரிமமின்றி நாட்டுக்குள் வருவோரை மலேசியா அடிக்கடி தடுத்து வைப்பதுண்டு. தகுந்த உரிமம் இல்லாத மில்லியன்கணக்கான வெளிநாட்டவர் மலேசியாவில் இருக்கின்றனர்.


ஊழியர்களுக்கு வாரி வழங்கும் மலேசிய முதலாளி

மலேசியாவில் பல முதலாளிகள் தங்கள் ஊழியர்களுக்கு அனுகூலங்களை வழங்கப் பெரிதும் தயங்குவர் எனக் கூறப்படுவதுண்டு. அதற்கு விதிவிலக்காக இருக்கிறார் கைருல் அமிங்.

இவர், பிரபல ‘சம்பால் நியெட்’ சம்பால் மிளகாய் வகையைத் தயாரிக்கும் நிறுவனத்தின் உரிமையாளர்.

சமையல் கலைஞரான திரு கைருல், நோன்புப் பெருநாளை முன்னிட்டு கிளந்தான் மாநிலத்தில் உள்ள தனது ஆலை ஊழியர்களுக்கு சிறப்பு அறிவிப்பு வழங்குவது பதிவான காணொளியை சமூக ஊடகங்களில் பதிவேற்றம் செய்திருந்தார்.

அந்தக் காணொளி பலராலும் பகிரப்பட்டது.

சிறப்பு போனஸ் தொகை அடங்கிய அஞ்சல் உறைகளை ஊழியர்களுக்கு வழங்கும் காட்சி காணொளியில் இடம்பெற்றது.

போனஸ் தொகை பெற்ற சில ஊழியர்கள் ஆனந்தக் கண்ணீர் வடித்ததும் தெரிந்தது. ஒவ்வோர் அஞ்சல் உறையிலும் ஏறக்குறைய 3,000 ரிங்கிட் இருந்ததென சீன நாளிதழான சின் சியூ தெரிவித்தது.

அதோடு, புதிய ஆடைகள் வாங்குவதற்கான உதவி போன்ற அனுகூலங்களையும் 30 வயது திரு கைருல் வழங்கியுள்ளார். ஊழியர்களுக்குத் தான் விடுமுறை அளிக்கக்கூடும் என்றும் அவர் காணொளியில் கூறியிருந்தார்.


வூஹான் பயணிகளுக்கு மலேசியா தடை

சில நாடுகள் வூஹானில் இருந்து வரும் விமானங்களையும் பயணிகளையும் தடை செய்துள்ளன. இந்நிலையில் வூஹான், ஹுபெய் மாகாணத்தைச் சுற்றி இருக்கும் இடங்களில் இருந்து வரும் சீனப் பயணிகளுக்கு மலேசியா நேற்று தற்காலிக தடை விதித்துள்ளதாக பிரதமர் அலுவலகத்தின் அறிக்கை ஒன்று தெரிவிக்கிறது.

முன்னதாக, வூஹானில் இருந்து மலேசியாவிற்கு வந்த நான்கு சுற்று பயணிகளுக்கு கிருமித்தொற்று இருந்தது கண்டறியப்பட்டது.

அதேபோல், தைவான் நாட்டினரை மணந்தவர்கள், தொழில் நிமித்தமாக வருபவர்களைத் தவிர, சீனாவில் இருந்து வரும் மற்றவர்களுக்கு அந்நாடு தற்காலிக தடை விதித்துள்ளது.

முன்னதாக, குழுவாக சுற்றுலா வந்த சீன நாட்டவர்களுக்கு அந்நாடு தடை விதித்து இருந்தது.


நடக்கத் தொடங்கியுள்ள மலேசிய குழந்தை நட்சத்திரம்

மலேசியக் குழந்தை நட்சத்திரம் புத்தெரி ரஃபாஸ்யா தற்போது மெல்ல மெல்ல நடக்கத் தொடங்கியுள்ளார்.

12 வயதான புத்தெரி யார் உதவியும் இல்லாமல் சில அடிகளை எடுத்து வைத்துள்ளார்.

அது குறித்து புத்தெரி தனது இன்ஸ்டகிராம் பக்கத்தில் பதிவு ஒன்றை வெளியிட்டார்.

இனி  அணையாடை (diaper) அணியத் தேவையில்லை என்றும் புத்தெரி குறிப்பிட்டார்.

கடந்த பிப்ரவரி மாதம் நாடகம் ஒன்றில் புத்தெரி நடித்து வந்தார். அப்போது அவர் நாற்காலியில் அமர்ந்தபோது அவருக்குத் தெரியாமல் நாற்காலியை நகர்த்தினார் மற்றொரு நடிகர்.

இதனால் இரும்புக்கம்பிகள்மீது விழுந்தார் புத்தெரி. அதனால் அவரின் இடுப்பு எலும்பில் முறிவு ஏற்பட்டது.

நரம்புகளும் பாதிக்கப்பட்டதால் கால்களிலும் அவர் உணர்ச்சியை இழந்தார். இதனால் புத்தெரியால் நடக்க முடியாமல் போய்விட்டது.

சக்கர நாற்காலியிலும் அணையாடை அணிந்தும் சிரமமான வாழ்க்கையை புத்தெரி எதிர்நோக்கினார்.

குறும்புச் செயலால் புத்தெரியின் வாழ்க்கை கேள்விக்குறியானது.

தற்போது அவர் மீண்டும் நடமாடத் தொடங்கியிருப்பது அவரது ரசிகர்களுக்கு மகிழ்ச்சியைத் தந்துள்ளது.


விளையாட்டு வினையானது; குழந்தை நடிகை நடக்க முடியாமல் போனது

மலேசிய குழந்தை நட்சத்திரத்திடம் செய்த குறும்பு அவரது நடமாட்டத்தையே முடக்கிவிட்டது.

புத்தெரி ரஃபாஸ்யா என்னும் 12 வயது நடிகை கடந்த பிப்ரவரி மாதம் நாடகம் ஒன்றில் நடித்து வந்தார்.

அவர் நாற்காலியில் அமர்ந்தபோது அவருக்குத் தெரியாமல் நாற்காலியை நகர்த்தினார் மற்றொரு நடிகர்.

இதனால் இரும்புக்கம்பிகள்மீது விழுந்தார் புத்தெரி. அதனால் அவரின் இடுப்பு எலும்பில் முறிவு ஏற்பட்டது.

நரம்புகளும் பாதிக்கப்பட்டதால் கால்களிலும் அவர் உணர்ச்சியை இழந்தார். இதனால் புத்தேரியால் நடக்க முடியாமல் போய்விட்டது.

சக்கர நாற்காலியிலும் அணையாடை (diaper) அணிந்தும் சிரமமான வாழ்க்கையை புத்தெரி எதிர்நோக்குவதாக அவரின் தாயார் கூறினார்.

புத்தெரியால் தற்போது மெல்ல மெல்ல நடக்க முடிகிறது என்றும் ஆனால், அவரால் தொடர்ந்து நடக்கவோ நிற்கவோ முடியவில்லை என்றும் அவரின் தாயார் உருக்கமானதொரு பதிவை சமூக ஊடகத்தில் வெளியிட்டுள்ளார்.


உயிரைப் பணயம் வைத்து ஆட்டுக்குட்டியைக் காப்பாற்றிய அதிகாரி

வெள்ளத்தில் அடித்துச் செல்லப்பட்ட ஆட்டுக்குட்டியைத் தன்னுயிரைப் பணயம் வைத்துக்  காப்பாற்றியுள்ளார் மலேசியத் தீயணைப்பு வீரர் ஒருவர்.

ஜோகூர் மாநிலத்தில் அண்மையில் ஏற்பட்ட வெள்ளப் பெருக்கில் இருந்து மக்களைப் பாதுகாப்பான இடத்திற்கு மாற்றும் பணியில் மலேசிய தீயணைப்பு வீரர்கள்  ஈடுப்பட்டிருந்தனர் .

மார்ச் 3ஆம் தேதியன்று கூலாய் மாவட்டத்தில் கம்போங் மெலாயூ புக்கிட் பத்துவில் மீட்ப்பு பணிக்காகச் சென்றிருந்தபோது, சார்ல்ரிக்சன் ஜேம்ஸ் என்னும் தீயணைப்பு வீரர் வெள்ளம் சூழ்ந்த இடத்தில் சிக்கியிருந்த ஆட்டுக்குட்டியைக் கண்டார்.

அதை மீட்க வேண்டும் என்று முடிவு செய்த அவர், படகில் இருந்து வேகமாக ஓடும் வெள்ளத்தில் குதித்து ஆட்டுக்குட்டியைக் காப்பாற்றினார்.

ஆபத்து அதிகமாக இருந்ததையும் பொருட்படுத்தாமல் துணிச்சலாகச் செயல்பட்டு ஆட்டுக்குட்டியை மீட்டார் சார்ல்ரிக்சன்.

ஆட்டுக்குட்டியை அதன் உரிமையாளரிடம் சேர்க்க ஆசைப்படுவதாக அவர் கூறினார்.

சார்ல்ரிக்சனின் துணிச்சலான செயலை அவரின் மூத்த அதிகாரிகள் பலரும் பாராட்டினர்.


கிட்டத்தட்ட ஒரு மில்லியன் வெளிநாட்டு ஊழியர்களின் விண்ணப்பங்கள் ஏற்பு

கட்டுமானம், தோட்டத்தொழில், உற்பத்தி, வேளாண்மை, சேவைகள் ஆகிய ஐந்து முக்கியத் துறைகளில் பணியாற்ற 995,396 வெளிநாட்டு ஊழியர்களுக்கு வேலை அனுமதிச்சீட்டு வழங்க மலேசிய அரசாங்கம் ஒப்புதல் அளித்துள்ளது.

இந்த எண்ணிக்கை தொழில்துறைகளின் வெளிநாட்டு ஊழியர் தேவையைப் பூர்த்திசெய்யும் என எதிர்பார்ப்பதாக மலேசிய மனிதவள அமைச்சர் வி.சிவகுமார் தெரிவித்துள்ளார்.

ஆகையால், வெளிநாட்டு ஊழியர் வேலைவாய்ப்பு விதித்தளர்வுத் திட்டத்தின்கீழ் இனிமேல் வெளிநாட்டு ஊழியர் ஒதுக்கீட்டிற்கான விண்ணப்பங்களை ஏற்பதையும் ஒப்புதல் அளிப்பதையும் மறுஅறிவிப்பு வெளியாகும்வரை ஒத்திப்போட மலேசிய அரசாங்கம் முடிவுசெய்துள்ளது என்று அமைச்சர் சிவகுமார் கூறினார்.

வெளிநாட்டு ஊழியர்களை வேலைக்கு எடுக்க அனுமதி பெற்றுள்ள நிறுவனங்கள் விரைந்து அதனைச் செய்யுமாறும் அவர் வலியுறுத்தியுள்ளார்.


பத்துப் பேருக்குப் பாட்டியான பின்னும் பல்கலைக்கழகம் சென்று பட்டம் பயில்கிறார்

அறுபது வயது நெருங்கிவிட்டாலே பலரும் ஓய்வுபெறுவது பற்றிச் சிந்திக்கத் தொடங்கிவிடுவர்.

ஆனால், பத்துப் பேரப்பிள்ளைகளைக் கண்டுவிட்ட இந்த மலேசியப் பாட்டியோ ஒரு புது வாழ்க்கையைத் தொடங்கியுள்ளார்.

திருவாட்டி கூ மரியம் கூ ஹுசைன் என்ற இந்த 64 வயதுப் பெண்மணி, பினாங்கிலுள்ள மலேசிய அறிவியல் பல்கலைக்கழகத்தின் மேலாண்மைக் கல்வி மையத்தில் பட்டக் கல்வி பயின்று வருவதாக சினார் ஹரியான் ஊடகம் செய்தி வெளியிட்டுள்ளது.

கடந்த 2020ஆம் ஆண்டு நிறுவன மேலாண்மை பட்டக் கல்வியை இவர் தொடங்கினார்.

கொவிட்-19 கட்டுப்பாடுகள் காரணமாக அப்போது இணையம் வழியாக வகுப்புகள் நடைபெற்றன. இப்போது இவரால் நேரடி வகுப்புகளில் பங்கேற்க முடிகிறது.

தம் மகளுடன் இவர் பல்கலைக்கழகத்திற்குச் சென்று வருகிறார். இவரது 38 வயது மகள் நூருல் ஹுடா சர்க்காடி அங்கு நிதியியல் பாடம் பயின்று வருகிறார்.

திருவாட்டி மரியத்திற்கு ஆறு பிள்ளைகளும் பத்துப் பேரப்பிள்ளைகளும் உள்ளனர்; இன்னொரு பேரப்பிள்ளையை விரைவில் எதிர்பார்க்கிறார்.

முன்னாள் சமயப் பாட ஆசிரியரான இப்பெண்மணி, 2013ஆம் ஆண்டில் குடல் புற்றுநோய்க்குத் தம் கணவரைப் பறிகொடுத்தார்.

திருவாட்டி மரியத்தின் கல்விப் பயணம் தங்களை ஊக்குவிப்பதாக உள்ளது என்று இணையவாசிகள் பலரும் கருத்துரைத்துள்ளனர். வாழ்நாள் கற்றலுக்கு இவர் மிகச் சிறந்த முன்மாதிரியாகத் திகழ்கிறார் என்று வேறு சிலர் குறிப்பிட்டுள்ளனர்.


நகைச்சுவையால் வந்த வினை; ‘கைது’ செய்யச் சென்றவரே கைதானார்

கோலாலம்பூர்: மலேசிய ஆடவர் ஒருவர் காவல் நிலையத்திற்குள் சென்று காவல்துறை அதிகாரி போல் நடித்தார்.ஆனால், நகைச்சுவைக்காக அவர் செய்த அச்செயல் அவருக்கே வினையாக மாறியது.

காவல்துறை அதிகாரியைக் கைது செய்யப்போவதாக நடித்த அவர், பின்னர் சில நிமிடங்களில் உண்மையான காவல்துறை அதிகாரிகளால் கைதுசெய்யப்பட்டார்.

சரவாக் மாநிலத் தலைநகர் தாப்பா நகரில் உள்ள காவல் நிலையத்தில் கடந்த ஞாயிற்றுக்கிழமை (பிப்ரவரி 19) இச்சம்பவம் நிகழ்ந்தது.

36 வயதான அந்த ஆடவர், தாம் கோலாலம்பூரில் இருந்து வருவதாகவும் காவல்துறை அதிகாரி ஒருவரைக் கைதுசெய்யப்போவதாகவும் மிரட்டினார்.

சிறிது நேரத்திற்குப் பிறகு, ஆடவர் அதிகாரிகளுக்கு ‘கேக்’ கொடுத்து, வேடிக்கைக்காக தாம் அவ்வாறு நடந்துகொண்டதாகக் கூறினார்.

ஆனால், அதிகாரிகள் ஆடவர் செய்தது குற்றம் எனக் கூறி, அங்கேயே அவரைக் கைதுசெய்தனர்.

இதுபோன்ற நடவடிக்கையில் ஈடுபடக்கூடாது என்று அதிகாரிகள் பொதுமக்களுக்கு அறிவுறுத்தியுள்ளனர்.


30 காசுக்குப் புது உடை; திரண்ட மக்கள், திணறிய கடை

மலேசியாவின் சிலாங்கூரில்  துணிக்கடை ஒன்று மக்களிடம் பிரபலமாகும் நோக்கில் ஒரு ரிங்கட்டிற்குப் புது உடை என்று விளம்பரம் செய்திருந்தது.

விற்பனை நாளான சனிக்கிழமை (ஏப்ரல் 1) அன்று உடைகள் வாங்க ஆயிரத்திற்கும் மேற்பட்ட மக்கள் கடையில் குவிந்தனர்.

ரமலான் மாதத் தள்ளுபடி என்று கூறி, முதலில் வரும் 100 வாடிக்கையாளர்களுக்கு மட்டும்தான் ஒரு ரிங்கிட்டுக்கு 1 புது உடை என்று தெரிவிக்கப்பட்டது. அதனால் மக்கள் கடைக்குள் நுழைய அலைமோதினர்.

கைப்பேசிகள், உடைகள் என பல பரிசுப்பொருள்களும் வாடிக்கையாளர்களுக்கு உண்டு என்று அறிவிக்கப்பட்டதால் கடை இருந்த வட்டாரத்தில் பரபரப்பு ஏற்பட்டு கூட்டம் அதிகரித்தது.

மக்கள் கூட்டம் அதிகமானதால் காவல்துறை அதிகாரிகள் சம்பவ இடத்திற்கு வந்தனர்.

கூட்டம் கட்டுக்கடங்காமல் போனதால் கடையில் இருந்த சிலருக்குக் காயம் ஏற்பட்டது, அதே நேரம் சில வாடிக்கையாளர்கள் தங்கள் கைக்குக் கிடைத்த பொருள்களை எடுத்துக்கொண்டு வெளியே செல்லும் காணொளிகளும் சமூக ஊடகங்களில் வெளியானது.

நிலைமையைக் கட்டுக்குள் கொண்டுவரும்  நோக்கில் அக்கடை காலை 11:45 மணிவாக்கில் அடைக்கப்பட்டது.


சுற்றுலா பயணியிடம் திருட்டு: மலேசிய காவல்துறை அதிகாரிகள் கைது

மலேசியாவில் சுற்றுலாப் பயணி ஒருவரிடம் அந்நாட்டு காவல்துறை அதிகாரிகள் இருவர் திருடிய சந்தேகத்தின் பேரில் குற்றஞ்சாட்டப்பட்டுள்ளனர்

சம்பவம் ஏப்ரல் 3ஆம் தேதி மலாக்கா மாநிலத்தில் உள்ள பிளாசா மாகோட்ட ஹோட்டலில் நடந்ததாகவும் பாதிக்கப்பட்ட பயணி 42 வயது இந்தோனிசீயப் பெண் என்றும் தகவல் வெளியிடப்பட்டுள்ளது.

31 வயதான இரண்டு காவல்துறை அதிகாரிகளும் கிட்டத்தட்ட 550 வெள்ளியை அந்த பெண் பயணியிடம் இருந்து திருடியதாகச் சந்தேகிக்கப்படுகிறது. கூடுதலாக பெண்ணின் கடவுச்சீட்டையும் அவர்கள் அபகரிக்க முற்பட்டதாகக் கூறப்படுகிறது.

அதைத்தொடர்ந்து சுற்றுலாப் பயணி ஏப்ரல் 4ஆம் தேதி காவல்துறையிடம் புகார் கொடுத்தார்.

தற்போது அந்த இரண்டு அதிகாரிகளும் பிணையில் வெளியாகியுள்ளனர். வழக்கு விசாரணை அடுத்த மாதம் 23ஆம் தேதிக்கு ஒத்திவைக்கப்பட்டுள்ளது.

அதிகாரிகள் மீது குற்றம் நிரூபிக்கப்பட்டால் அவர்களுக்கு 20 ஆண்டுகள் வரையிலான சிறைத் தண்டனை விதிக்கப்படலாம்.


ரூ.500க்கு அப்பளம் விற்கும் மலேசிய உணவகம்

மலேசியாவில் உள்ள ஓர் உணவகம், ‘ஏஷியன் நாச்சோஸ்’ என்ற பெயரில் அப்பளத்தை 25 ரிங்கிட்டிற்கு விற்றதற்காக இணையத்தில் விமர்சிக்கப்பட்டு வருகிறது.

டுவிட்டர் பயனரான சமந்தா, தனது பக்கத்தில் உணவு விலைப் பட்டியலின் படத்தைப் பகிர்ந்து, "சமையற்கலையில் குற்றம் அரங்கேறியுள்ளது," என்று பதிவிட்டுள்ளார்.

படத்தில் இருந்த தட்டில், மிகவும் அழகாக அலங்கரிக்கப்பட்ட அப்பளம் இருந்தது. அப்பளத்தை தொட்டு சாப்பிட அவகாடோ (வெண்ணெய் பழம்), காரமான புளிச்சாறு, பொறிக்கப்பட்ட சின்ன வெங்காயம் கலவையில் செய்யப்பட்ட ஒரு ‘டிப்’ அடங்கும் என்று அந்தப் பதிவு கூறியது.

அப்பதிவு பகிரப்பட்டது முதல், 7,000 பயனர்கள் விருப்பக்குறிகளைப் பதிவுசெய்துள்ளனர். மேலும், 437,000 பார்வைகளை அப்பதிவு பெற்றுள்ளது.

மலேசியத் தலைநகர் கோலாலம்பூரில் அமைந்துள்ள அந்த உணவகத்தின் பெயர் 'ஸ்னிட்ச் பை தி தீவ்ஸ்' என்று அழைக்கப்படுவதாக டுவிட்டர் பயனர் ஒருவர் கூறினார்.

உணவகத்தின் இணையத்தளத்தின்படி ‘ஏஷியன் நாச்சோஸ்’ உணவின் விலை 25 மலேசிய ரிங்கிட் (ரூ.500) என குறிப்பிடப்பட்டுள்ளது.

இதற்கு இணையவாசிகள் பலரும் பலவிதமான கருத்துகளைக் கூறி வருகின்றனர்.

Tweet URL


முன்மாதிரி பணியாளர் விருதை வென்ற மலேசிய தமிழர்

மலேசியாவில் 2023ஆம் ஆண்டுக்கான முன்மாதிரி ஊழியர் விருது மருத்துவர் மலர் சாந்திக்கு வழங்கப்பட்டுள்ளது.

மலேசிய மக்களுக்கு சுகாதாரக் குறிப்புகளை தொடர்ந்து வழங்க இந்த விருது பெரிய ஊக்கம் தந்துள்ளதாக மலர் சாந்தி மலேசிய ஊடகங்களிடம் கூறியுள்ளார்.

கொலம்பியா ஆசியா மருத்துவமனையின் அவசர சிகிச்சைப் பிரிவில் மருத்துவராக உள்ள மலர், சமூக ஊடகங்கள் வழி  மிக எளிமையான முறையில் மருத்துவக் குறிப்புகளை வழங்கிவருகிறார்.

மக்கள் சுகாதார வழிமுறைகளை கடைப்பிடிப்பதன் மூலம் மருத்துவமனைகளை நாடும் போக்கு குறையும் என்கிறார் அவர்.

முன்மாதிரி ஊழியர் விருதை மலேசிய பிரதமர் அன்வார் இப்ராகிமிடம் மலர் பெற்றார்.

தமக்கு விருது கொடுத்த அரசாங்கத்திற்கு நன்றி தெரிவித்த மலர், தமது பெற்றோர், கணவர் மற்றும் இரண்டு மேலாளர்கள் உதவியின்றி இது நட ந்திருக்காது என்றும் குறிப்பிட்டார்.

கொவிட்-19 தொடர்பான தகவல்களையும் தடுப்பூசிகள் குறித்த விழிப்புணர்வையும் காணொளி வாயிலாக சமூக ஊடகங்களில் அவர் பரப்பினார்.


தங்கையுடன் முறையற்ற உறவு; குற்றத்தை ஒப்புக்கொண்ட இளையர்

தம்முடைய தங்கையுடன் தகாத உறவு கொண்ட இரு குற்றச்சாட்டுகளை 15 வயது இளையர் ஒருவர் மலேசிய நீதிமன்றத்தில் ஒப்புக்கொண்டார். அவரின் செயல் காரணமாக கர்ப்பமடைந்த அவருடைய தங்கை, இறுதியில் ஆண் குழந்தையை ஈன்றெடுத்தார்.

தம் மீது சுமத்தப்பட்ட குற்றச்சாட்டுகளை எதிர்த்து அந்த இளையர் முறையிடவில்லை.

2022 ஜூன் 21ஆம் தேதிக்கும் ஜூன் 30ஆம் தேதிக்கும் இடைப்பட்ட காலத்தில் நெகிரி செம்பிலான் மாநிலம், ஜெம்போலில் உள்ள ஒரு வீட்டில் இரவு 11 மணிக்கும் நள்ளிரவுக்கும் இடையே தம்முடைய 14 வயதுச் சகோதரியுடன் முறையற்ற உறவு கொண்டதாக அந்த இளையர் மீது குற்றம் சுமத்தப்பட்டது.

2022 செப்டம்பர் 1ஆம் தேதிக்கும் செப்டம்பர் 10ஆம் தேதிக்கும் இடையே அதே வீட்டில் அதே நேரத்தில் அந்த இளையர் மீண்டும் குற்றம் புரிந்ததாகக் கூறப்படுகிறது.

பிப்ரவரி 16ஆம் தேதி தம் வீட்டின் குளியலறையில் அச்சிறுமி குழந்தையை ஈன்றெடுத்தார். அவருடைய தாயார் பிரசவத்திற்கு உதவினார்.

அந்த இளையரை 4,000 ரிங்கிட் (S$1,200) பிணையில் விடுவிக்க நீதிமன்றம் அனுமதித்தது.

ஒவ்வொரு மாதத்தின் முதல் தேதியில் அருகிலுள்ள காவல் நிலையில் முன்னிலையாக வேண்டும் என அவருக்கு உத்தரவிடப்பட்டது.

பாதிக்கப்பட்ட அச்சிறுமியிடம் இருந்து தள்ளியிருக்குமாறும் அவரை எந்த வகையிலும் தொடர்புகொள்ளக்கூடாது என்றும் நீதிபதி அந்த இளையருக்கு உத்தரவிட்டார்.


நாயைத் தீவைத்துக் கொன்ற மலேசியர்

மலேசியாவைச் சேர்ந்த 18 வயது மாணவர், நாயைத் தீ வைத்துக் கொன்ற குற்றத்தை ஒப்புக்கொண்டார்.

மார்ச் மாதம் நாய்க்கு தீ வைத்து துன்புறுத்தி கொன்றதாக ஆடவர் மீது ஜோகூர் பாரு நீதிமன்றத்தில் குற்றஞ்சாட்டப்பட்டது.

நீதிமன்ற ஆவணங்களின் படி  பிராடென் யாப் ஹாங் செங் என்ற அந்த நபர் பெண் நாயை அடித்து துன்புறுத்தியதாகவும் அதன் பின்னர் நாய் மீது அவர் தீ வைத்ததாகவும் குறிப்பிடப்பட்டிருந்தது.

மார்ச் 27ஆம் தேதி நள்ளிரவு 1:49 மணிவாக்கில் ஆடவர் அந்த குற்றச்செயலில் ஈடுபட்டிருந்தார்.

குற்றத்திற்காகத் தாம் வருந்துவதாகவும், தமக்கு ஒரு வாய்ப்பு வழங்குபடியும் யாப் கேட்டுக்கொண்டதாகக் கூறப்படுகிறது.

ஆடவருக்கு ஏப்ரல் 18 ஆம் தேதி தண்டனை விதிக்கப்படும் என்று தெரிவிக்கப்பட்டது.

மலேசியாவில் விலங்குகளைத் துன்புறுத்தினால் 6,000 வெள்ளி வரையிலான அபராதம் அல்லது மூன்று ஆண்டுகள் வரையிலான சிறைத் தண்டனை அல்லது இரண்டுமே விதிக்கப்படலாம்.


மலேசியாவில் ஆடவர் கடத்தப்படும் காணொளியால் பரபரப்பு

மலேசியாவின் கெடா பகுதியில் பட்டப்பகலில் ஆடவர் ஒருவர் ஐந்து நபர்களால் காரில் வைத்து கடத்தப்படும் காணொளி பரபரப்பை ஏற்படுத்தியுள்ளது.

அந்த சம்பவத்தை கடத்தல் குற்றமாகவும் மலேசிய காவல்துறை பதிவு செய்துள்ளது.

41 நொடிகள் ஓடும் அந்த காணொளியில் ஆடவர் கத்துவதும் அவரை காரின் பின் இருக்கையில் தள்ளுவதும் பதிவாகியுள்ளது.

ஆடவரை அந்த நபர்கள் அடிப்பதையும் காணமுடிந்தது.

சம்பவம் ஹோட்டல் ஷஹாப் பெர்டானா முன் திங்கட்கிழமை (ஏப்ரல் 24) மாலை 6:30 மணிவாக்கில் நடந்ததாக அதிகாரிகள் கூறினர்.

கடத்தப்பட்ட நபரின் குடும்பத்தினர் காவல்துறையில் புகார் கொடுத்துள்ளனர். அதிகாரிகள் தற்போது விசாரணை நடத்தி வருவதாகத் தெரிவித்தனர்.

கடத்தலில் ஈடுபட்டதாக நம்பப்படும் அந்த 5  சந்தேக நபர்களில் ஒரு பெண்ணும் உள்ளார்.

சந்தேக நபர்களில் ஒருவரை செவ்வாய்க்கிழமை காலை அதிகாரிகள் கைது செய்துள்ளனர்.


மலேசியாவில் கடத்தப்பட்ட நபர் மீட்கப்பட்டார்

மலேசியாவின் கெடா பகுதியில் பட்டப்பகலில் ஆடவர் ஒருவர் கடத்தப்பட்டிருந்தார், அவர் தற்போது மீட்கப்பட்டு பாதுகாப்பாக உள்ளதாக அந்நாட்டு காவல்துறை அதிகாரிகள் தெரிவித்தனர்.

கடத்தலுக்குள்ளான 28 வயது ஆடவர் எதற்காகக் கடத்தப்பட்டார் என்பது குறித்து அதிகாரிகள் விசாரித்து வருகின்றனர்.

கடத்தல் தொடர்பாக செவ்வாய்க்கிழமை (ஏப்ரல் 25) மாலை மூன்று பேர் கைது செய்யப்பட்டதாக அதிகாரிகள் தெரிவித்தனர். இதுவரை நான்கு பேர் கைது செய்யப்பட்டுள்ளனர். அவர்களில் ஒரு பெண்ணும் உள்ளார்.

கைது செய்யப்பட்டவர்களில் மூன்று பேர் ரத்தத்தில் போதைப்பொருள் பயன்படுத்தியது நிரூபனமாகியுள்ளது.

ஆடவர் கடத்தப்படும் காணொளி சமூக ஊடகங்களில் திங்கட்கிழமை வெளியாகி பெரும் பரபரப்பை ஏற்படுத்தியது. 41 நொடிகள் ஓடும் அந்த காணொளியில் ஆடவர் கத்துவதும் அவரை காரின் பின் இருக்கையில் சந்தேக  நபர்கள் தள்ளுவதும் பதிவாகியிருந்தது.

கடத்தல் சம்பவம் ஹோட்டல் ஷஹாப் பெர்டானா முன் திங்கட்கிழமை (ஏப்ரல் 24) மாலை 6:30 மணிவாக்கில் நடந்ததாக அதிகாரிகள் கூறினர்.


மலேசியாவில் கால்பதிக்கும் முஸ்தபா

சிங்கப்பூரின் சையது ஆல்வி சாலையில் ‘முஸ்தபா சென்டர்’ என்ற மாபெரும் சில்லறை விற்பனைக் கடையை நடத்திவரும் முஸ்தபா நிறுவனம், மலேசியாவின் ஜோகூர் பாருவில் தனது முதல் பல்பொருள் விற்பனைக் கடையைத் திறக்கவுள்ளது.

சிங்கப்பூர் பங்குச்சந்தையில் இடம்பெற்றுள்ள கேப்பிட்டல் வோர்ல்டு நிறுவனம் இதனைத் தெரிவித்துள்ளது.

தம்போயில் உள்ள தனக்குச் சொந்தமான 11 மாடி கேப்பிட்டல் சிட்டி கடைத்தொகுதியின் பெரும்பகுதியை 368 மில்லியன் ரிங்கிட் (S$113.7 மி.) விலைக்கு கேப்பிட்டல் சிட்டி, முஸ்தபா நிறுவனத்திற்கு விற்கவுள்ளது.

அக்கடைத்தொகுதியில் விற்பனையாகாமல் இருக்கும் 591 சில்லறைக் கடைகள் உட்பட 1.28 மில்லியன் சதுர அடி பரப்பளவும் 2,181 கார் நிறுத்துமிடங்களும் முஸ்தபா வசமாகும்.

“எல்லாப் பொருள்களும் ஒரே இடத்தில் கிடைக்கும்படியாக சிங்கப்பூரில் மாபெரும் கடையைத் திறந்து பெயர்பெற்ற நிலையில், மலேசியாவில் கால்பதிப்பதற்கு நேரம் கைகூடியுள்ளதாக நம்புகிறோம்,” என்று முஸ்தபா நிறுவனத்தின் நிர்வாக இயக்குநர் முஸ்டாக் அகமது தெரிவித்திருக்கிறார்.

முஸ்தபா பல்பொருள் அங்காடியும் கேப்பிட்டல் சிட்டி கடைத்தொகுதியும் இவ்வாண்டின் இரண்டாம் பாதியில் திறக்கப்படலாம் என எதிர்பார்க்கப்படுகிறது.


அரண்மனையிலிருந்து நஜிப்புக்கு அழைப்பு; வழக்கு விசாரணை ஒத்திவைப்பு

தேசிய அரண்மனைக்கு வருமாறு மலேசியாவின் முன்னாள் பிரதமர் நஜிப் ரசாக்குக்கு அழைப்பு விடுக்கப்பட்டுள்ளதை அடுத்து அவரது ‘எஸ்ஆர்சி இன்டர்நேஷனல்’ வழக்கு விசாரணை ஒத்திவைக்கப்பட்டுள்ளது.

இன்று காலை அரண்மனையிலிருந்து அழைப்பு வந்ததாகவும் அம்னோ தலைமையகத்தில் நடந்த கூட்டத்திற்குப் பிறகு நஜிப்பைச் சந்திக்கும் நேரம் மாற்றப்பட்டதாகவும் அவரின் தலைமைத் தற்காப்பு வழக்கறிஞர் தெரிவித்தார்.

கட்சிக் கூட்டத்தில் அவர் இருப்பது கட்டாயம் என்றும் கூறப்பட்டது.

இதனால் உயர் நீதிமன்றம் வழக்கு விசாரணையை நாளைக்குத் தள்ளிவைத்துள்ளது.

இதற்கிடையே தற்காப்புத் தரப்பு சாட்சியான ரோஸ்மான் அப்துல்லா சாட்சியம் சொல்லத் தயாராக இல்லை என்று தெரிவிக்கப்பட்டது.

இதனால் தற்காப்புத் தரப்பு தன் சாட்சியை விசாரிக்க முடியாத சூழ்நிலை எழுந்துள்ளதாகவும் நஜிப்பின் வழக்கறிஞர்கள் கூறினர்.

#நஜிப் #அரண்மனை #தமிழ்முரசு


ஏஆர் ரஹ்மான் இசை நிகழ்ச்சி பற்றி இனவாதக் கருத்து கூறிய வீரருக்கு எதிராக நடவடிக்கை

மலேசியாவின் தேசிய ஹாக்கி வீராங்கனையான ஹனிஸ் நதியா நாட்டை பிரதிநிதித்து விளையாட்டு போட்டிகளில் பங்கெடுக்க தடை செய்யப்பட்டுள்ளது. இசையமைப்பாளர் ஏஆர் ரஹ்மான் அண்மையில் மலேசியாவில் நடத்திய இசை நிகழ்ச்சி குறித்து அவர் இனவாதக் கருத்தை தெரிவித்ததைத் தொடர்ந்து அவருக்கு எதிராக நடவடிக்கை எடுக்கப்பட்டது.

ஒரு குறிப்பிட்ட இனத்தை பற்றி ஹனிஸ் தகாத முறையில் கருத்து தெரிவித்ததாக விசாரணையை மேற்கொண்ட இளையர், விளையாட்டு துறை அமைச்சு தெரிவித்தது. எதிர்வரும் கம்போடியாவில் நடக்கவுள்ள தென்கிழக்காசிய விளையாட்டுகளில் ஹனிஸ் பங்கெடுக்கக்கூடாது என்று முடிவு செய்யப்பட்டுள்ளது.


கடப்பிதழ் படத்தில் செயற்கை கண் இமைகள் இருக்கக்கூடாது; ஒவ்வொரு முடியாக அகற்றிய பெண்

மலேசியாவில் கடப்பிதழுக்கான படத்தில் செயற்கை கண் இமைகள்

இருக்கக்கூடாது என்பதற்காக தமது கண் இமையில் புதிதாக ஒட்டிய கண்ணிமை முடிகளை ஒவ்வொன்றாக தாமாகவே அகற்றினார் ஒரு பெண்.

சம்பவம் குறித்து சக்கிரா மாமி என்ற அந்தப் பெண், ஃபேஸ்புக் வழி தமது அனுபவத்தைப் பதிவிட்டுள்ளார்.

ஜோகூரில் தமது கடப்பிதழைப் புதுப்பிக்கச் சென்றபோது ஒப்பனை இல்லாத முகப்படம்தான் ஏற்றுக்கொள்ளப்படும் என்று அதிகாரிகள் கூறியதாக அவர் குறிப்பிட்டார்.

கடப்பிதழ் அலுவலகத்தில் ஏற்கெனவே 2 மணி நேரத்திற்கும் மேலாகக் காத்திருந்ததால் வேறு வழியின்றித் தமது செயற்கைக் கண் இமைகளைத்

தாமாகவே அகற்றத் தொடங்கியதாக அவர் பதிவிட்டார்.

கழிவறையில் அதனைச் செய்ததாகவும் செயற்கையான இமைகளை அகற்றியபோது தமது உண்மையான கண் இமையில் இருந்த சில சொந்த முடிகளும் வந்துவிட்டதாக அவர் குறிப்பிட்டார்.

தமது அனுபவம் மற்றவர்களுக்கு உதவும் என்பதற்காக இதைப் பதிவு செய்வதாக அவர் கூறினார்.

இறுதியாக தமது கடப்பிதழ் புதுப்பிக்கப்பட்டுவிட்டதாகவும் சக்கிரா தெரிவித்தார்.


குடிநுழைவுச் சோதனையிலிருந்து தப்பிக்க முயன்றவர் 14வது மாடியிலிருந்து விழுந்தார்

கோலாலம்பூர்: மலேசியாவின் தாமான்சராவில் உள்ள ஒரு வணிக மையத்தின் 14வது மாடியிலிருந்து 11வது மாடியில் விழுந்து நியூசிலாந்து ஆடவர் ஒருவர் காயமடைந்தார்.

குடிநுழைவுச் சோதனையிலிருந்து தப்ப முயன்றபோது இவ்வாறு நிகழ்ந்திருக்கலாம் என்று நம்பப்படுகிறது.

இச்சம்பவம் நேற்று செவ்வாய்க்கிழமை (21-02-2023) நிகழ்ந்தது.

தண்ணீர்த் தொட்டி அமைந்துள்ள 11வது மாடியின் கூரைப் பகுதியில் அந்த 36 வயது ஆடவர் விழுந்தார். அதில், அவரது கையிலும் இடுப்பு எலும்பிலும் காயமேற்பட்டதாக சிலாங்கூர் தீயணைப்பு, மீட்புப் படை அதிகாரி ஒருவர் தெரிவித்தார்.

“அவசர உதவி கோரி மாலை 5.15 மணிக்கு எங்களுக்குத் தகவல் கிடைத்தது. 16 நிமிடங்களில் சம்பவ இடத்திற்குச் சென்றுவிட்டோம். காயமடைந்த ஆடவர் தூக்குப் படுக்கைமூலம் கொண்டுவரப்பட்டு, செம்பிறைக் குழுவினர் அவருக்குச் சிகிச்சை அளித்தனர்,” என்று அந்த அதிகாரி விளக்கமாகக் கூறினார்.


மலேசிய மருத்துவமனையில் நோயாளிகளுக்கிடையே கத்திக்குத்துச் சம்பவம்

சிலாங்கூரில் உள்ள மருத்துவமனை ஒன்றில் நோயாளி ஒருவர் மற்றொரு நோயாளியை கத்தியால் குத்தியுள்ளார். குத்தப்பட்ட நோயாளிக்கு கடுமையான காயங்கள் ஏற்பட்டுள்ளதாகத் தெரிவிக்கப்பட்டது. இருவரும் சிகிச்சைக்காக மருத்துவமனையில் காத்திருந்ததாகவும், அச்சமயம் மருத்துவமனையில் அதிக அளவில் நோயாளிகள் இருந்ததாகவும் கூறப்பட்டது.

காயமடைந்த நோயாளி மூன்று முறை கத்தியால் குத்தப்பட்டதாகத் தெரிவிக்கப்பட்டது. அவர் டெங்கி சிகிச்சைக்காக மருத்துவமனைக்கு வந்திருந்ததாக அறியப்படுகிறது. அவரை தாக்கிய நோயாளி மனநோயால் பாதிக்கப்பட்டவர் என நம்பப்படுகிறது.

செலாயாங் எனும் மருத்துவமனையின் அவசர சிகிச்சை பிரிவில் அவர் வெகுநேரமாக காத்திருந்ததாகவும் இதனால் அவர் கோபமடைந்து மற்றொரு நோயாளியைத் தாக்கியதாகவும் கூறப்பட்டது.

காயமடைந்தவர் வயிற்றில் கத்தி சிக்கிக்கொண்டதால், அதை அகற்ற அறுவை சிகிச்சை மேற்கொண்டதாகத் தெரிவிக்கப்பட்டது.

மலேசியாவில் பொது மருத்துவமனைகள் அதிக எண்ணிக்கையிலான நோயாளிகளைக் கையாள முடியாமல் திணறுவதாக அண்மையில் புகார்கள் எழுந்துள்ளன.


மலேசியாவின் பொது மருத்துவமனை அவசர சிகிச்சைப் பிரிவுகளில் நோயாளிகள் அவதி

மலேசியாவில் பொது மருத்துவமனைகள் அதிக எண்ணிக்கையிலான நோயாளிகளைக் கையாள முடியாமல் திணறுவதாக தி ஸ்டார் செய்தி தெரிவித்துள்ளது.

அவசர சிகிச்சைப் பிரிவில் சிலர் தங்கள் ‘ஐவி’ பைகளைத் தாங்களே தூக்கிக்கொண்டு நிற்கின்றனர், உட்கார இடமில்லாமல் சிலர் நிற்கின்றனர், சிலர் தரையில் அமர்ந்திருக்கிறார்கள். படுக்கைகள் இல்லாததால் வேறு சிலர் மருத்துவமனையில் அனுமதிக்கப்படவில்லை என்று சமூக ஊடகப் பதிவுகள் கூறுகின்றன.

ஒப்பந்த மருத்துவர்களுக்கான உரிமைகளுக்கு குரல் கொடுக்கும் @HKontrak என்ற குழு, ஜனவரி 18ஆம் தேதி கோலாலம்பூர் பொது மருத்துவமனையில் நோயாளிகள் நிரம்பி வழியும் அவசர சிகிச்சைப் பிரிவின் படத்தை தனது டுவிட்டர் பக்கத்தில் பகிர்ந்துள்ளது.

உச்ச நேரத்தில் அவசர சிகிச்சைப் பிரிவில் கிட்டத்தட்ட 100 நோயாளிகள்வரை காத்திருப்பதால், மருத்துவமனையில் அனுமதிக்கப்பட 24 மணி நேரத்திற்கும் மேலாகிறது என அப்பதிவு குறிப்பிட்டுள்ளது.

விபத்தில் சிக்கிய தனது மகனுக்கு கிளந்தான் பாசிர் மாஸ் மருத்துவமனையில் அளிக்கப்பட்ட சிகிச்சையின் ஏமாற்றம் குறித்து திருவாட்டி அசிமா அப்துல்லா ஜவாவி, ஜனவரி 17 அன்று ஃபேஸ்புக்கில் பதிவிட்டுள்ளார்.

“எனது மகன் விபத்தில் சிக்கியதை அறிந்து ஒரு மணி நேரத்திற்குப் பிறகு நான் மருத்துவமனைக்குச் சென்றேன். முகத்தில் ரத்த வடிய, என் மகன் சக்கர நாற்காலியில் அமர்ந்திருந்தான். உடம்பில் வாந்தி வடிந்திருந்தது. உடையெல்லாம் ரத்தத்தில் நனைந்திருந்தது.

“சிகிச்சையின்போது (வாய் காயங்களைத் தைக்க), கிட்டத்தட்ட 30 முதல் 40 நிமிடங்கள் வாயைத் திறந்தபடி மேற்பார்வையின்றி அவன் தனியாக விடப்பட்டான்,” என்று அவர் கூறினார்.

சிகிச்சை அளித்த மருத்துவர் அவனை மருத்துவமனையில் சேர்க்காததால், தனது மகனை வேறொரு மருத்துவமனைக்கு அழைத்துச் சென்றதாக அவர் கூறினார். அங்கு, அவரது மகனின் தையல்கள் மீண்டும் சரி செய்யப்பட்டன. முன்னர் கவனிக்கப்படாத வயிற்றில் ஏற்பட்டிருந்த  காயமும் சுத்தம் செய்யப்பட்டது. இதுகுறித்து சுகாதார அமைச்சிடம் புகார் செய்யப்போவதாக திருவாட்டி அசிமா கூறினார்.

நிபுணத்துவ சிகிச்சை மருத்துவமனைகளும் பிரச்சினைகளை எதிர்கொள்கின்றன.

பிரச்சினைகளுக்கு தமது அமைச்சு விரிவான தீர்வுகளைக் கண்டறியும் என்று சுகாதார அமைச்சர் ஸலிஹா முஸ்தஃபா தெரிவித்தார்.

வேலை நேரத்தை நீட்டித்தல், படுக்கை நிர்வாக அமைப்புகளை ஒழுங்குபடுத்துதல், கூடுதல் சுகாதார சேவை வழங்குவோரை பணியில் சேர்ப்பது உள்ளிட்டவை இதில் அடங்கும்.

போதிய இடவசதி உள்ள மருத்துவமனைகளில் “குறுகிய கால வார்டு” அறிமுகப்படுத்தப்படும் என்று அவர் சொன்னார்.

“மருத்துவர்கள், தாதியர்கள் உள்ளிட்ட அதிக மனிதவளத்தைப் பெறுவதற்கான ஏற்பாடுகள் தொடர்ந்து மேற்கொள்ளப்படும்,” என்றார் அவர்.


ஏடிஎம் இயந்திரங்கள் வெடிவைத்துத் தகர்ப்பு

ஷா ஆலம்: இரண்டு தானியக்க வங்கி இயந்திரங்களை (ஏடிஎம்) வெடிவைத்துத் தகர்த்து, பணத்தைக் கொள்ளையடித்த சம்பவம் மலேசியாவில் நிகழ்ந்துள்ளது.

சிலாங்கூரின் ஷா ஆலமில் இருக்கும் செட்டியா ஆலம் பகுதியில் இச்சம்பவம் அரங்கேறியது.

அந்த ஏடிஎம் திருட்டுத் தொடர்பில் நேற்று (23-02-2023) காலை 6.48 மணியளவில் தகவல் கிடைத்ததாக ஷா ஆலம் மாவட்டக் காவல்துறைத் தலைவர் இக்பால் இப்ராகிம் கூறினார்.

சம்பவ இடத்திற்கு விரைந்து சென்ற காவல்துறையினர், அங்கு இரு ஏடிஎம் இயந்திரங்கள் தகர்க்கப்பட்டிருப்பதைக் கண்டனர்.

ஆனாலும், கொள்ளைக் கும்பலால் ஓர் இயந்திரத்தை மட்டுமே  உடைக்க முடிந்ததாக பெர்னாமா செய்தி கூறுகிறது.

அவர்கள் 349,000 ரிங்கிட் (S$105,600 அல்லது ரூ.65,09,000) பணத்தைக் கொள்ளையடித்துச் சென்றிருக்கலாம் என மதிப்பிடப்பட்டுள்ளது.

இந்தக் கொள்ளைச் சம்பவத்தில் மூவர் இடம்பெற்றிருக்கலாம் எனச் சந்தேகிக்கப்படுகிறது. கண்காணிப்புப் படக்கருவிகள்மீது அவர்கள் கறுப்புச் சாயத்தைத் தெளித்ததால் காணொளிப் படங்கள் தெளிவாக இல்லை என்று காவல்துறை தெரிவித்தது.

தடயவியல் துறை, வெடிகுண்டுச் செயலிழப்புப் பிரிவு, எறிகணையியல் புலனாய்வுப் பிரிவு ஆகியவை காவல்துறைக்கு விசாரணையில் உதவி வருகின்றன.


சிங்கப்பூர் கார்-வேறு ஒரு கார் மோதல்; 4 மலேசியர்கள் காயம்

சிங்கப்பூரில் பதிவு செய்யப்பட்ட ஃபெராரி ஆடம்பர கார், ஜோகூரில் மலேசியாவின் வடக்கு-தெற்கு விரைவுச்சாலையில் டொயோட்டா கார் ஒன்றின் பின் பக்கம் இடித்த விபத்தில் டொயோட்டா காரில் இருந்த மலேசியர் நால்வர் காயம் அடைந்தனர்.

இச்சம்பவம் ஜோகூரில் வெள்ளிக்கிழமை காலை 7.25 மணிக்கு நிகழ்ந்ததாக மலேசிய காவல்துறை தெரிவித்தது.

வெள்ளை நிற ஃபெராரி காரை ஓட்டிவந்த சிங்கப்பூரரான 22 வயது ஆடவர் வாகனத்தின் கட்டுப்பாட்டை இழந்து டொயோட்டா கார் மீது இடித்துவிட்டதாக மூவார் மாவட்ட காவல்துறை தலைவர் ரியாஸ் முக்லிஷ் அஸ்மான் அஜிஸ் கூறினார்.

இதன் விளைவாக இரண்டு வாகனங்களும் சாலையின்  வலது பக்கம் சறுக்கி ஓடியதாக அந்த அதிகாரி கூறியதாக மலாய் நாளிதழ் கோஸ்மோ தெரிவித்தது.

காயம் அடைந்த மலேசியர்களுக்கு வயது 50க்கும்  அதிகம் என்று அந்த அதிகாரி கூறினார்.

ஃபெராரி காரை ஓட்டிவந்தவர் காயம் அடைந்தாரா என்பது தெரியவில்லை.


‘சத்தம் அதிகரித்தது, ஆனால் தப்பியோட முடியவில்லை’: நிலச்சரிவில் உயிர்தப்பிய குடும்பம்

வியாழக்கிழமை பின்னிரவு 2 மணி இருக்கும். சிங்கப்பூர் நிரந்தரவாசியான டீ யோவ் கிங், தமது கூடாரத்தில் உறங்கவிருந்தார். அப்போது திடீரென பெரிய சத்தம் கேட்டது.

ஏதோ சரியில்லை என்பதை உணர்ந்த அவர், உடனடியாக தம்முடைய மனைவியையும் பிள்ளைகளையும் எழுப்பிவிட்டார்.

மலேசியாவின் சிலாங்கூர் மாநிலம், உலு யாம் பாரு காவல் நிலையத்திலிருந்து ஸ்ட்ரெய்ட்ஸ் டைம்சிடம் பேசிய திரு டீ, 37, “சத்தம் அதிகமாக கேட்கத் தொடங்கியது. இதற்குமுன் இதுபோன்ற சத்தத்தை நான் கேட்டதில்லை. மரங்கள் பிளப்பது போன்ற சத்தம் அது.

“சத்தம் எங்களை நோக்கி வருவதுபோன தெரிந்தது. ஆனால், இருட்டில் கூடாரத்தைவிட்டு வெளியேறுவதற்கு தாமதாகிவிட்டது. கண்மூடி திறப்பதற்குள் அனைத்தும் நடந்தேறிவிட்டது. உயிர் தப்பியதற்கு நாங்கள் அதிர்ஷ்டசாலிகள்தான்,” என்றார்.

இந்தச் சம்பவத்தில் திரு டீ, அவருடைய மனைவி, ஏழு மற்றும் மூன்று வயதுடைய இரு பிள்ளைகள் ஆகியோருக்கு அதிசயமாக காயம் ஏற்படவில்லை.

மலேசிய நண்பர்கள் சிலருடன் சேர்ந்து விடுமுறையில் சென்றிருந்தார் திரு டீ.

கெந்திங் மலை அருகே வியாழக்கிழமை பின்னிரவு ஏற்பட்ட நிலச்சரிவில் குறைந்தது 19 பேர் இறந்துவிட்டதாக மலேசிய சுகாதார அமைச்சர் ஸாலிஹா முஸ்தஃபா தெரிவித்தார். சிலாங்கூரில் உள்ளர் செலாயாங் மருத்துவமனைக்குச் சென்ற அவர், அங்கு சிகிச்சை பெறுவோரிடம் நலம் விசாரித்து ஆறுதல் கூறினார்.


வானமா இல்லை சொர்க்கம் செல்லும் படிக்கட்டா ? வானத்தை அலங்கரித்த மேகங்கள் (படங்கள்)

இயற்கை அவ்வப்போது மனிதர்களுக்குத் தனது அழகைக் காட்டி வியக்கவைக்கும். அப்படி ஒரு விஷயம் மலேசியாவின் சரவாக் மாநிலத்தில் அண்மையில் நடந்துள்ளது.

கடந்த வியாழக்கிழமை (ஏப்ரல் 6) அன்று பிந்துல்லு பகுதியில் மேகங்கள் வித்தியாசமான முறையில் வானத்தில் சூழ்ந்திருந்தன. அது அவ்வட்டார மக்களை ஆச்சரியத்தில் ஆழ்த்தியது.

வியப்பில் மூழ்கிய மக்கள் உடனடியாக தங்கள் கைப்பேசிகளை எடுத்து காணொளிகளையும் படங்களையும் எடுக்கத் தொடங்கினர்.

இயற்கை அனைவருக்கும் சொந்தம் என்று கருதி பலர் சமூக ஊடகங்கள்வழி அக்காணொளிகளையும் படங்களையும் பகிர்ந்துகொண்டனர்.

மக்கள் பார்த்த மேகங்கள் 'ஆர்கஸ் மேக வடிவம்' என்று மலேசிய வானிலை ஆய்வகம் தெரிவித்தது.

ஆர்கஸ் மேகங்கள் பூமிக்கு அருகில் வரக்கூடியவை என்றும் அவற்றால் சக்தி வாய்ந்த புயல்களும் இடிகளும் ஏற்படலாம் என்றும் தெரிவிக்கப்பட்டது.

இருப்பினும், அவ்வகை மேகங்களால் பெரிய அளவில் பாதிப்புகள் இருக்காது என்றும் ஆய்வகம் குறிப்பிட்டது.

Facebook

Fenomena awan pagi ini di bintulu

Gambar credit followers
Posted by
Bintulu News Page
 on
Wednesday, April 5, 2023


மாணவர்களின் உபகாரச் சம்பள நிதியைக் கையாடியவருக்கு  584 ஆண்டு சிறை, 146 பிரம்படிகள்

மலேசியாவில் பள்ளி மாணவர்களின் 2.4 மில்லியன் ரிங்கிட் உபகாரச் சம்பள நிதியை கையாடல் செய்ததற்காக முன்னாள் நிர்வாகி ஒருவருக்கு 584 ஆண்டு சிறைத் தண்டனையும் 146 பிரம்படிகளும் விதிக்கப்பட்டுள்ளன.

முகமது ஹனாஃபி இஸ்மாயில் எனும் 31 வயது முன்னாள் நிர்வாகி மீதான குற்றச்சாட்டுகள், வாத ஆதாரங்கள் ஆகியவற்றை மலாக்கா அமர்வு நீதிமன்றத்தில் சுமார் இரண்டு மணி நேரம் வாசித்துக் காட்டிய நீதிபதி முகமது நாசிர் நோர்டின் இந்தத் தீர்ப்பை வழங்கியதாக ‘ஹரியான் மெட்ரோ’ செய்தி குறிப்பிட்டது.

நிரூபிக்கப்பட்ட ஒவ்வொரு குற்றச்சாட்டுக்கும் நான்காண்டுகள் சிறைத் தண்டனை, ஒரு பிரம்படி என்ற வீதத்தில் தண்டனை விதிக்கப்பட்டுள்ளது. அவை அனைத்தும் ஏககாலத்தில் நிறைவேற்றப்படும். அதன்படி அவருக்கு மொத்தம் நான்காண்டுகள் சிறைத்தண்டனையும் அதிகபட்சமாக 24 பிரம்படிகளும் விதிக்கப்பட்டன.

உபகாரச் சம்பள நிதிக்கு பொறுப்பாளராக இருந்த இஸ்மாயில், அந்தப் பணத்தைக் கையாடினார்.

2017ஆம் ஆண்டு ஜனவரி மாதம் 23ஆம் தேதி முதல் கடந்த ஆண்டு டிசம்பர் மாதம் 21ஆம் தேதி வரையிலான காலத்தில் கட்டம்கட்டமாக 2.404 மில்லியன் ரிங்கிட்டை அவர் கையாடினார்.

ஆயர் கெரோவில் உள்ள பங்குனான் கோத்தா செமர்லாங்கில் உள்ள Tapem அமைப்பின் நிதிப் பிரிவில் இந்தக் குற்றச்செயல் நிகழ்ந்தது.

14 ஆண்டுகள் வரை சிறைத் தண்டனையும் பிரம்படிகளும் விதிக்கப்படக்கூடிய குற்றவியல் சட்டப் பிரிவு 408ன் கீழ் இஸ்மாயில் மீது குற்றஞ்சாட்டப்பட்டது. அரசுத் தரப்பில் மலேசியாவின் ஊழலுக்கு எதிரான ஆணையத்தின் அரசுத்தரப்பு வழக்கறிஞர் இர்வான் ஷா அப்துல் சமாட் வாதாடினார்.

#தமிழ்முரசு #சமூகத்தின்குரல் #tamilmurasu #voiceofthecommunity


குழந்தையைக் கொன்றதாக தாய் உட்பட அரசாங்க ஊழியர் இருவர் மீது குற்றச்சாட்டு

மலேசிய இஸ்லாமிக் மேம்பாட்டுத் துறையைச் (Jakim) சேர்ந்த ஒரு பெண், கல்வி அமைச்சில் பணிபுரியும் மற்றொருவர் ஆகிய இருவர் மீதும் 23 மாதக் குழந்தையை இம்மாதத் தொடக்கத்தில் கொன்றதாகக் குற்றம் சாட்டப்பட்டுள்ளது.

இறந்துபோன குழந்தையின் தாயான நோர் ஐசியா முகமது யூனூஸ் எனும் 37 வயது பெண், அவருடன் வசிக்கும் 33 வயது நூர் ஐசியா இப்ராகிம் ஆகிய இருவர் மீதும் இன்று மாஜிஸ்திரேட் நீதிமன்றத்தில் குற்றம் சாட்டப்பட்டது.

இவ்விரு பெண்களும் முகம்மது அல்ஃபாதெ ஹம்டி எனும் அந்தக் குழந்தைக்கு செப்டம்பர் மாத நடுவிலிருந்து இம்மாதம் நான்காம் தேதிக்கு இடைப்பட்ட காலத்தில் மரணத்தை விளைவித்ததாக குற்றச்சாட்டில் குறிப்பிடப்பட்டிருந்தது.

மக்கள் நிறைந்திருந்த நீதிமன்றத்தில், குற்றச்சாட்டுகள் வாசிக்கப்பட்டபோது இவ்விரு பெண்களும் முகத்தில் எவ்வித உணர்ச்சியையும் காட்டவில்லை என்று கூறப்பட்டது.

இவ்விரு பெண்களையும் மனநலச் சோதனைக்கு அனுப்புமாறு அவர்களது வழக்கறிஞர்கள் கேட்டுக்கொண்டதையடுத்து அதற்கான ஆணையை மாஜிஸ்திரேட் ஷா விரா அப்துல் ஹலிம் பிறப்பித்தார்.

கடந்த திங்கட்கிழமை வெளியிடப்பட்ட மருத்துவப் பரிசோதனை முடிவுகளின்படி குழந்தையின் உடல் முழுவதும் 89 காயங்கள், வீக்கம் இருந்ததாகத் தெரிவிக்கப்பட்டது.

செர்டாங் மருத்துவமனைக்குக் கொண்டு செல்லப்பட்ட அச்சிறுவனிடம் உயிர் இருப்பதற்கான எந்த அறிகுறிகளும் இருக்கவில்லை என்றும் கூறப்பட்டது.

இந்த வழக்கின் விசாரணை அடுத்த மாதம் நடைபெறும்.

#தமிழ்முரசு #சமூகத்தின்குரல் #tamilmurasu #voiceofthecommunity


மலேசிய தேசிய கீதம் பாடத் தெரியாததால் அதிகாரிகளிடம் சிக்கிய பெண்

தன்னை மலேசியர் என்று குறிப்பிட்ட ஒரு பெண், மலேசியாவின் தேசிய கீதம் பாடத் தெரியாததால் குடிநுழைவு அதிகாரிகளிடம் சிக்கிக்கொண்டார்.

தாய்லாந்து நாட்டைச் சேர்ந்த அந்தப் பெண், பினாங்கில் மலேசிய குடிநுழைவுத் துறை அதிகாரிகளால் தடுத்து வைக்கப்படுவதிலிருந்து தப்பிக்க, தாம் ஒரு மலேசியர் என்று குறிப்பிட்டார்.

ஜுரு டோல் பிளாசாவில் அதிகாரிகள் மேற்கொண்ட நடவடிக்கையில் சிக்கிய அந்த 21 வயதுப் பெண், தன்னுடைய அடையாள அட்டை அம்மாவிடம் இருப்பதாகவும் தனது அடையாள அட்டை எண் மறந்துபோனது எனவும் பல பொய்களைச் சொல்லி அதிகாரிகளைச் சரிக்கட்ட முயன்றார். மேலும் அல்மா பகுதியில் வசிப்பதாகவும் அங்குள்ள ஒரு பள்ளியில் படித்ததாகவும் அதிகாரிகளிடம் கூறிய அந்தப் பெண் ஆவணங்கள் எதையும் சமர்ப்பிக்கவில்லை.

தனது ஆண் நண்பருடன் நேற்று (நவம்பர் 19) காரில் பயணம் செய்த அந்தப் பெண் அதிகாரிகளின் விசாரணைக்குட்பட்டார். அவர்கள் பயணம் செய்த காரின் எண் அட்டை விதிமுறைகளுக்கு உட்படவில்லை என்பதால் அதிகாரிகள் அவர்களிடம் விசாரித்தனர்.

இறுதியில், அதிகாரிகள் அந்தப் பெண்ணை மலேசியாவின் தேசிய கீதம் பாடச் சொன்னதாகவும் அந்தப் பாடலைப் பாட இயலாத நிலையில் அவர் மலேசியர் இல்லை என்பது தெரிய வந்ததாகவும் தெரிவிக்கப்பட்டது.

ஆனால், பினாங்கு குடிநுழைவு இயக்குநர் முகமது ஹுஸ்னி முஹ்முட் பல்வேறு துறைகளைச் சேர்ந்த அதிகாரிகளின் கூட்டு நடவடிக்கையில் இந்தியர்கள் இருவர், மியன்மார் நாட்டவர் மூவர், இந்தோனீசியப் பெண் ஒருவர் என அறுவர் தடுத்து வைக்கப்பட்டதாகக் கூறினார். 25 முதல் 40 வயதுக்குட்பட்ட அவர்களிடம் பயண ஆவணங்கள் இல்லை என்று கூறப்பட்டது.

#தமிழ்முரசு #சமூகத்தின்குரல் #tamilmurasu #voiceofthecommunity


ஓரின பாலியல் காணொளி: அமெரிக்க நிபுணரின் உதவியை நாடும் மலேசியா

மலேசிய அமைச்சர் ஒருவர் சம்பந்தப்பட்டதாகக் கூறப்படும் ஓரின பாலியல் காணொளியின் தொடர்பில் மேற்கொள்ளப்பட்டுள்ள விசாரணையில், மலேசிய போலிஸ் ஓர் அமெரிக்க நிபுணரின் உதவியை நாடியுள்ளது.

காணொளிகளைப் பற்றி மூன்றாம் தரப்பினரின் கருத்தை அறிந்திட போலிசார் ஒரு குழுவை அமெரிக்காவுக்கு அனுப்பியிருந்தனர்.

அதன் தொடர்பான அறிக்கை இவ்வாண்டு இறுதிக்குள் வந்து சேர்ந்துவிடும் என்று புக்கிட் அமான் குற்றப் புலனாய்வுத் துறையின் இயக்குநர் செய்தியாளர் கூட்டத்தில் தெரிவித்தார்.

மலேசிய பொருளியல் விவகாரங்களுக்கான அமைச்சர் அஸ்மின் அலியும் முன்னாள் சண்டுபோங் பிகேஆர் இளையர் தலைவர் ஹஸிக் அப்துல்லா அப்துல் அஸிஸும் காணொளியில் இடம்பெற்றதாக முன்பு செய்தி வெளியானது. அது மலேசிய அரசியல் வட்டாரத்தில் பெரும் சலசலப்பை ஏற்படுத்தியது.

குற்றச்சாட்டுகளை அமைச்சர் அஸ்மின் தொடர்ந்து மறுத்து வருகிறார்.

அந்தக் காணொளி தொடர்பான விசாரணையில் அதிகாரிகள் ஈடுபட்டுள்ளனர்.

#தமிழ்முரசு #சமூகத்தின்குரல் #tamilmurasu #voiceofthecommunity


பதவி மாற்றம் தொடர்பில் மகாதீர், அன்வார் சந்திப்பு

பிரதமர் பதவியை ஒப்படைக்கும் திட்டத்தில் மலேசியப் பிரதமர் மகாதீருக்கு எந்த மனமாற்றமும் இல்லை என்று கெஅடிலான் கட்சியின் தலைவர் அன்வார் இப்ராஹிம் கூறியுள்ளார்.

சில தரப்பினர் தற்போதைய நிலையை திசைதிருப்ப முயற்சி செய்வது வருத்தம் அளிக்கிறது என்றும் திரு அன்வார் குறிப்பிட்டார்.

பிரதமர் மகாதீரை அவரது அலுவலகத்தில் சந்தித்துப் பேசியபோது சில விவகாரங்கள் குறித்து தாங்கள் பேசியதாகவும் அதிகார மாற்றத்தில் டாக்டர் மகாதீரும் தாமும் ஒரே நிலைப்பாட்டை கொண்டிருப்பதாகவும் பக்கத்தான் ஹரப்பான் கூட்டணி ஒப்புக் கொண்டதற்கு இணங்க அது அமைந்துள்ளது என்றும் அன்வார் கூறினார். பதவி மாற்றம் சுமுகமாக நடைபெற டாக்டர் மகாதீர் உத்திரவாதம் அளித்துள்ளதாகவும் அன்வார் கூறினார்.

ஜோகூரில் சென்ற வாரம் நடந்த இடைத்தேர்தலில் பக்கத்தான் ஹரப்பான் கூட்டணி தோல்வி அடைந்ததை அடுத்து பிரதமர் பதவியை திரு அன்வாரிடம் டாக்டர் மகாதீர் ஒப்படைக்க வேண்டும் என்று கூட்டணி கட்சிகளுக்குள் சிலர் வலியுறுத்தி வருகின்றனர்.

இந்நிலையில் டாக்டர் மகாதீரை அன்வார் வியாழக்கிழமை (நவம்பர் 21) அரை மணி நேரம் சந்தித்துப் பேசினார்.

அதிகார மாற்றம் சுமுகமாகவும் முறைப்படியும் ஒப்புக்கொண்ட காலக்கட்டத்திலும் நடைபெற வேண்டும் என்பதை டாக்டர் மகாதீரிடம் தாம் தெரிவித்ததாகவும் அன்வார் அவரது அறிக்கையில் குறிப்பிட்டுள்ளார்.

சில தரப்பினர் அவர்களின் சுயநலத்திற்காக தங்கள் பெயரை தவறாகப் பயன்படுத்துவதை ஏற்றுக்கொள்ள முடியாது என்றும் 72 வயது அன்வார் சொன்னார். நாட்டின் பொருளியல் வளர்ச்சி மற்றும் அடுத்த ஆண்டு கோலாலம்பூரில் நடைபெறவுள்ள ஏபெக் மாநாட்டிற்கான ஏற்பாடுகள் ஆகியவற்றில் கவனம் செலுத்த தாங்கள் இருவரும் இணக்கம் கண்டுள்ளதாகவும் அவர் சொன்னார்.

இதற்கிடையே அதிகார மாற்றத்திற்கு முன்பு ஏற்படக்கூடிய பிரச்சினைகளையும் எப்போது அந்த மாற்றம் ஏற்படும் என்பது தொடர்பாக எழும் யூகங்களால் ஏற்படும் நெருக்குதலையும் தணிப்பதன் அவசியத்தை அன்வார் உணர்ந் திருப்பதாக டாக்டர் மகாதீர் கூறியுள்ளார்.

அதிகார மாற்றம் குறித்த கேள்விக்கு பதில் அளித்த டாக்டர் மகாதீர், பக்கத்தான் ஹரப்பான் கூட்டணி விரும்பினால் தன்னை பிரதமர் பதவியிலிருந்து நீக்க முடியும் என்று கூறியுள்ளார்.

#தமிழ்முரசு #சமூகத்தின்குரல் #tamilmurasu #voiceofthecommunity


அன்பு மனைவியுடன் நகர்வலம் சென்ற மலேசியப் பிரதமர்

மலேசியப் பிரதமர் டாக்டர் மகாதீர் முகமது வாரயிறுதியான இன்று (நவம்பர் 23) மனைவியுடன் கோலாலம்பூரின் பல இடங்களுக்கு நகர்வலம் மேற்கொண்டார்.

94 வயது டாக்டர் மகாதீர், மனைவியுடன் அவரது புரோட்டான் காரை ஒட்டிச் செல்வதைக் காட்டும் காணொளியும் படங்களும் சமூக வலைத்தளங்களில் வலம்வருகின்றன.

“மனைவி ஹஸ்மாவை நான் அவ்வப்போது அன்புடன் வெளியில் அழைத்துச் செல்வதுண்டு,” என்று தனது இன்ஸ்டகிராம் பதிவு ஒன்றில் அவர் குறிப்பிட்டுள்ளார்.

ஜாலன் புக்கிட் பின்டாங்கில் உள்ள காப்பிக் கடை ஒன்றில் அந்தத் தம்பதி சிறிது நேரத்தைச் செலவிட்டனர்.

திரு மகாதீரின் அந்தப் பதிவு வலைத்தளங்களில் பெரிதும் வரவேற்பைப் பெற்றுள்ளது.

இந்தத் தம்பதியர் அன்பைப் பகிர்ந்துகொள்வது பற்றியும் அவர்களது இந்தப் பயணம் பற்றியும் வலைத்தளவாசிகள் தங்கள் கருத்துகளைப் பதிந்துள்ளனர்.

#தமிழ்முரசு #சமூகத்தின்குரல் #tamilmurasu #voiceofthecommunity


ஊழியரின் வேலையில் திருப்தியில்லை; மேலதிகாரி குத்தியதில் உயிரிழந்த ஊழியர்

மலேசியாவின் பாலிக் புலாவ்வில் உள்ள சிம்ஃபனி கார்டனில் 24 வயது ஊழியரை அவரது கண்காணிப்பாளர் கத்தியால் குத்தியதில் பலத்த காயமடைந்த ஊழியர் உயிரிழந்தார்.

கடந்த செவ்வாய்க்கிழமை (நவம்பர் 19) மார்பு, அடிவயிறு, நாடி, வலது கை போன்ற இடங்களில் கத்திக்குத்து காயமடைந்த ஊழியர் இன்று (நவம்பர் 23) காலை 11.15 மணியளவில் உயிரிழந்ததாக தென்மேற்கு மாவட்ட காவல் அதிகாரி ஏ. அன்பழகன் கூறினார்.

இந்த சம்பவம் குற்றப்பிரிவு 302ன்கீழ் பதிவாகியுள்ளதாக காவல்துறை அதிகாரி அன்பழகன் குறிப்பிட்டார்.

கடந்த செவ்வாய்க்கிழமை பிற்பகல் 1.30 மணியளவில் நிகழ்ந்த கத்திக்குத்து சம்பவத்தில் தொடர்புடைய 27 வயது கண்காணிப்பாளர், அதே நாள் பட்டர்வொர்த்தில் போலிசில் சிக்கினார்.

ஊழியர் மற்றும் அவரது நண்பர்களின் பணியில் திருப்தியடையாததால் கண்காணிப்பாளர் ஊழியரைக் குத்தியதாக முதல்கட்ட விசாரணையில் தெரியவந்துள்ளது என தி ஸ்டார் குறிப்பிட்டது. மேலும், சம்பவம் நடந்த நாளில் ஊழியர் வேலைக்குத் தாமதமாக வந்ததாகக் கூறப்பட்டது.

#தமிழ்முரசு #சமூகத்தின்குரல் #tamilmurasu #voiceofthecommunity


ஐந்து முனை நட்சத்திர மலேசியக் கொடி: மன்னிப்பு கேட்ட கூடைப்பந்து சங்கம்

பெட்டாலிங் ஜெயா: மலேசியாவில் கூடைப்பந்துப் போட்டி ஒன்றின் தொடக்க விழாவில் நேற்று தவறான மலேசியக் கொடி காண்பிக்கப்பட்டதற்காக மலேசியக் கூடைப்பந்து சங்கம் மன்னிப்புக் கேட்டுக்கொண்டது.

தொடக்க விழாவில் தேசிய கீதம் இசைக்கப்பட்டபோது விளையாட்டரங்கின் தொலைக்காட்சித் திரைகளில் அந்த மலேசியக் கொடியும் ‘வெஸ்ட்போர்ட்’ எனும் நிறுவனத்தின் சின்னமும் காண்பிக்கப்பட்டன.

மலேசியக் கொடி, 13 மாநிலங்களையும் கூட்டரசுப் பிரதேசத்தையும் குறிக்க 14 முனை நட்சத்திரத்தையும் 14 சிவப்பு, வெள்ளைக் கோடுகளையும் கொண்டிருக்கும்.

ஆனால், கூடைப்பந்துப் போட்டியின் தொடக்க விழாவில் காண்பிக்கப்பட்ட கொடியில் 5 முனை நட்சத்திரம்தான் இருந்தது.

“தவறான மலேசியக் கொடி காண்பிக்கப்பட்டது. தவற்றுக்கு வருந்துகிறோம். நிகழ்ந்த தவற்றுக்கு முழுப் பொறுப்பும் எங்களுடையதே,” என மலேசியக் கூடைப்பந்து சங்கம் விவரித்தது.

#தமிழ்முரசு #சமூகத்தின்குரல் #tamilmurasu #voiceofthecommunity


எல்டிடிஇ உடன் தொடர்பு என கைதான மலாக்கா எம்எல்ஏ மனைவி: போலிஸ் அதிகாரி லஞ்சம் கேட்டார்

தமிழீழ விடுதலைப்புலிகளுடன் தொடர்பு வைத்திருந்ததாகக் கைது செய்யப்பட்டுள்ள மலாக்கா சட்டமன்ற உறுப்பினர் ஜி. சாமிநாதனின் மனைவி போலிசாருக்கு எதிராகப் பல புகார்களை தெரிவித்துள்ளார். வி. உமாதேவி என்னும் அந்தப் பெண்மணி நேற்று முன்தினம் மலேசிய மனித உரிமைகள் ஆணையத்திற்கு வந்திருந்தார்.

நான்கு மாத கர்ப்பிணியான திருமதி உமாதேவி, 31, அங்கு செய்தியாளர்களிடம் பேசினார். தமது கணவரை தீபாவளிக்கு முன்னர் விடுவிக்க வேண்டுமானால் விருந்து வைக்க வேண்டும் என போலிஸ் அதிகாரி ஒருவர் கேட்டதாக அவர் கூறினார். லஞ்சத்தைத்தான் மறைமுகமாக அவ்வாறு கூறுகிறார் என கருதினேன்.

“எனது கணவரை விடுவிக்கக்கோரி புக்கிட் அமான் போலிஸ் தலைமையகத்திற்கு வெளியே பட்டினிப் போராட்டம் நடத்திக் கொண்டு இருந்தேன். தீபாவளிக்கு முதல் நாள் போராட்டத்தில் ஈடுபட்டு இருந்தபோது ‘பிரைவேட் நம்பர்’ என கைபேசி அழைப்பு வந்தது. அதில் பேசிய ஆடவர் தாம் ஒரு போலிஸ் அதிகாரி என்றும் போராட்டத்தைக் கைவிட்டு அங்கிருந்து செல்ல வேண்டும் என்றும் கூறினார். தீபாவளிக்கு முன்னர் எனது கணவரை விடுவிக்க வேண்டும் என்றும் அவரைப் பார்க்க வேண்டும் என்றும் கூறினேன். அப்போதுதான் தமக்கு விருந்து வைக்கவேண்டும் என்றும் அது பெரிதாக இருக்க வேண்டும் என்றும் அவர் கூறினார்.

“எவ்வளவு பெரிதாக ஏற்பாடு செய்ய முடியும் என்று யோசித்து வைக்குமாறு கூறிய அவர் பத்து நிமிடங்களுக்குப் பிறகு அழைத்தார். அவர் கூறியதை என்னால் நம்ப முடியவில்லை. 12 பேர் கைது செய்யப்பட்டு இருக்கும்போது எனது கணவரை மட்டும் அவரால் எப்படி விடுவிக்க முடியும்.,” என்று உமாதேவி கூறினார்.

ஆனால் அந்த அழைப்பை செய்தவர் போலிஸ் அதிகாரியாக இல்லாமல் மர்ம நபராக இருக்கலாம் என அந்தப் பெண்ணிடம் கூறப்பட்டது. ஆனால் இதுபோல பல அழைப்புகள் தமது குடும்பத்தினருக்கும் வந்துகொண்டு இருப்பதாக அவர் கூறினார்.

திரு சாமிநாதனின் உதவியாளர் கே. ஜெயசுதாவும் செய்தியாளர்களிடம் பேசினார். போலிஸ் சிறப்புப் பிரிவைச் சேர்ந்தவர் என்று கூறிக்கொண்டு ஒருவர் தம்மை அழைத்து சாமிநாதனுக்கு சாதகமாக சமூக ஊடகங்களில் பதிவேற்றிய கருத்துகளை நீக்குமாறு கூறியதாகத் தெரிவித்த அவர் அதன் பின்னர் தாம் அச்சமுற்றதாகக் கூறினார். தமிழீழ விடுதலைப்புலிகளுடன் தொடர்பு வைத்திருந்த சந்தேகத்தின் பேரில் திரு சாமிநாதனுடன் சிரம்பான் ஜெயா சட்டமன்ற உறுப்பினர் பி. குணசேகரனும் மேலும் 10 பேரும் அக்டோபர் முதல் வாரம் சோஸ்மா சட்டத்தின்கீழ் கைதாகினர்.

#தமிழ்முரசு #சமூகத்தின்குரல் #tamilmurasu #voiceofthecommunity


மலேசியாவின் பழம், காய்கறி ஏற்றுமதி தொடர்பான புதிய விதிமுறைகள் ஒத்திவைப்பு

பழங்கள், காய்கறிகள் ஆகியவற்றுக்கான ஏற்றுமதி அனுமதியைத் திருத்தியமைக்கும் திட்டத்தை மலேசியா அடுத்த ஆண்டு ஏப்ரல் மாதத்துக்கு ஒத்திவைத்துள்ளது.

புதிய விதிமுறைகளால் பழங்கள், காய்கறிகளை சிங்கப்பூருக்கு ஏற்றுமதி செய்வதன் செலவுகள் பெருமளவில் கூடிவிடும் என்று அதன் விநியோகிப்பாளர்கள் புகார் செய்ததால் இந்த முடிவை மலேசிய அரசாங்கம் எடுத்துள்ளது.

மலேசியாவின் தனிமைப்படுத்துதல் மற்றும் சோதனை சேவைகள் இலாகா, ஏற்றுமதி அனுமதி பெறவிருக்கும் பொருட்களின் எண்ணிக்கையை 50லிருந்து பத்துக்குக் குறைத்தது.

அதனால் பழங்கள், காய்கறி விநியோகிப்பாளர்கள் பத்துக்கு மேற்பட்ட பொருட்களுக்குத் தனித்தனி அனுமதி பெற விண்ணப்பிக்க வேண்டும் என்றும் இது தங்கள் செலவைப் பன்மடங்கு அதிகரிக்கும் என்றும் ஜோகூர் பழங்கள், காய்கறி வர்த்தகர்கள் குரல் எழுப்பினர்.

இந்தப் புதிய விதிமுறையால் தங்கள் செலவு 700% வரை அதிகரிக்கக்கூடும் என்று அவர்கள் கவலை தெரிவித்தனர்.

“வர்த்தகர்கள் ஏற்றுமதி செய்யும் தங்கள் பொருள்களைப் பற்றி சரியான தகவலைக் கொடுப்பதில்லை என்றும் தற்போதைய முறையை அவர்கள் தங்களுக்கு சாதகமாகப் பயன்படுத்துகிறார்கள் என்றும் மலேசியாவின் வேளாண் துணை அமைச்சர் சிம் ஸீ ஸின் ஸ்ட்ரெய்ட்ஸ் டைம்சி டம் தெரிவித்தார்.

“புதிய விதிமுறைகளால் வர்த்தகர்களின் செலவுகள் அதிகரிக்கும் என்பது உண்மைதான் என்றாலும் அது 700 மடங்கு அதிகரிக்கும் என்பதை ஏற்றுக் கொள்ளமுடியாது,” என்றும் அவர் விவரித்தார்.

அமைச்சரின் கருத்தை ஆமோதித்த மலேசிய காய்கறி விவசாயிகள் சங்கங்கள் சம்மேளனத்தின் தலைவர் திரு டான் சோ டியோக், “செலவு அதிகரிப்பு சுமார் 50% இருக்கலாம். அது எந்தப் பொருள் ஏற்றுமதி செய்யப்படுகிறது என் பதைப் பொறுத்துள்ளது,” என்று விளக்கினார்.

#தமிழ்முரசு #சமூகத்தின்குரல் #tamilmurasu #voiceofthecommunity


வெள்ளத்தில் ழூழ்கி ஏழு வயது சிறுவன் மரணம்

மலேசியா: இன்று காலை நிலவரப்படி, கிளாந்தான் மாநில வெள்ளத்தால் பாதிக்கப்பட்டவர்களின் எண்ணிக்கை 1,621 குடும்பங்களிலிருந்து 5,636 நபர்களாக உயர்ந்தது.

நேற்று பிற்பகல் வரையிலும் 2,390 பேர் பாதிக்கப்பட்டதாக ஜேகேஎம் பேரிடர் தகவல் மையம் அறிக்கை வெளியிட்டிருந்தது.

இதனை முன்னிட்டு மொத்தம் 18 தற்காலிக நிவாரண மையங்கள் பாசிர் மாஸில் திறக்கப்பட்டுள்ளன.

கோலோக் ஆற்றின் அளவு 9 மீட்டர் ஆபத்து மட்டத்திற்கு அப்பால் 10.44 மீட்டராக உயர்ந்து வருவதை காட்டுகிறது. மற்ற முக்கிய ஆறுகளிலும் நீர் மட்டம் உயர்ந்து வருவதாக தெரிவிக்கப்பட்டது.

இதற்கிடையே, ஞாயிற்றுக்கிழமையன்று பெல்க்ரா தெராதாக் பத்து எனும் இடத்தின் நீரில் மூழ்கியதாக அஞ்சப்பட்ட ஏழு வயது சிறுவன் இன்று காலை பாசிர் புத்தேயில் இறந்த நிலையில் கண்டுப்பிடிக்கப்பட்டார்.


திருநீறு சர்ச்சை: மலேசிய நாடாளுமன்ற அவையிலிருந்து இருவர் தற்காலிக நீக்கம்

மலேசிய நாடாளுமன்றத்தில் திருநீறு தொடர்பாக சர்ச்சையைக் கிளப்பிய இரு எம்.பி.க்கள் அவையிலிருந்து இடைநீக்கம் செய்யப்பட்டனர். தேசிய முன்னணியைச் சேர்ந்த பாசிர் சாலாக் நாடாளுமன்ற உறுப்பினர் தாஜுதீன் அப்துல் ரஹ்மானும் ஆளும் பக்கத்தான் ஹரப்பான் கூட்டணியைச் சேர்ந்த கோத்தா மலாக்கா நாடாளுமன்ற உறுப்பினர் கூ போயய் டியோங்கும் இரு நாட்களுக்கு அவைக்கு வரக்கூடாது என்று நாடாளுமன்றம் உத்தரவிட்டு உள்ளது.

பக்கத்தான் ஹரப்பானின் பிரபல தலைவர்கள் கர்ப்பால் சிங், லிம் கிட் சியாங் ஆகியோரின் வாழ்க்கை வரலாற்றைப் பள்ளி மாணவர்களுக்குச் சொல்லித் தரும் திட்டம் எதுவும் அரசாங்கத்திடம் உண்டா என்று கல்வி அமைச்சர் டாக்டர் மஸ்லீ மாலிக்கைப் பார்த்து ஆளும் கூட்டணியின் ஜெலுத்தோங் நாடாளுமன்ற உறுப்பினர் ஆர்எஸ்என் ராயர் இன்று வினா எழுப்பினார்.

அதனை சில உறுப்பினர்கள் வேடிக்கையாக எடுத்துக்கொண்டனர். ராயரை நோக்கி தாஜுதீன், “சின் பெங்கின் அஸ்தி எப்படி? உங்கள் நெற்றியில் அதனை திருநீறாகப் பூசி உள்ளீர்களா?,” என்று கேட்டார். அவரது இந்தக் கேள்வி அவையில் பெரும் கூச்சல் குழப்பத்தை ஏற்படுத்தியது. ஆளும் தரப்பினரும் எதிர்த்தரப்பினரும் எதிரெதிராகக் கூச்சல் எழுப்பினர்.

பின்னர் ராயர் பேசுகையில், “இந்துக்களின் மனதைப் புண்படுத்தும் கேள்வி என்பதால் தாஜுதீன் அதனை மீட்டுக்கொள்ள வேண்டும்,” என்றார்.

அவைத் தலைவர் முகம்மது ஆரிஃப் முகம்மது யூசோப் ஏன் இவ்விவகாரத்தில் தாஜுதீன் மீது நடவடிக்கை எடுக்காமல் உள்ளார் என புக்கிட் கெலுகார் நாடாளுமன்ற உறுப்பினர் ராம்கர்ப்பார் சிங் கேட்டார்.

இதற்கிடையே, தமது கேள்வியை திரும்பப் பெறுவதாக தாஜுதீன் அறிவித்துவிட்டதாக இஸ்மாயில் முகம்மது என்னும் தேசிய முன்னணி நாடாளுமன்ற உறுப்பினர் கூறினார்.

அச்சமயத்தில் குறுக்கிட்ட கூ போயய், தாஜுதீன் இதுபோல பல தடவை புண்படும்படியான வாதங்களை வைத்துள்ளதாகக் கூறினார். பின்னர் தமது நடவடிக்கையை அறிவித்த மன்ற நாயகர், தாஜுதீனையும் கூ போயயையும் இரு நாட்களுக்கு அவையிலிருந்து நீக்குவதாகக் கூறினார்.

#தமிழ்முரசு #சமூகத்தின்குரல் #tamilmurasu #voiceofthecommunity


‘அன்வார் பிரதமராவதைத் தடுக்க  சதித்திட்டம்’

மலேசியாவின் கெஅடிலான் கட்சித் தலைவரான அன்வார் இப்ராஹிம், நாட்டின் அடுத்த பிரதமராவதைத் தடுக்க சதி நடக்கிறது என்று திரு அன்வாரின் தனிச் செயலாளர் ஷுக்ரி சாட் கூறியுள்ளார்.

திரு அன்வாரின்மீது அவரிடம் வேலை பார்த்த முன்னாள் ஆராய்ச்சியாளரான முகம்மது யூசோஃப் ராவுத்தர், 26, சட்டபூர்வ அறிக்கை வழி பாலியல் குற்றச்சாட்டு சுமத்தியிருந்தார்.

செய்தியாளர் சந்திப்பு எங்கு நடக்கிறது என்ற விவரங்களை வெளியிடாமல் நேற்று யூசோஃப் கோலாலம்பூரிலிருந்து ஃபேஸ்புக்கின் நேரலை அம்சம் வழி தனது இந்தச் சட்டபூர்வ அறிக்கையை வெளியிட்டார்.

அதைத் தொடர்ந்து திறக்கப்பட்ட புதிய ஃபேஸ்புக் பக்கம் ஒன்றில் செய்தியாளர்களுடன் யூசோஃப் நடத்திய சந்திப்பு, எட்டு நிமிடக் காணொளியாகப் பதிவேற்றம் செய்யப்பட்டது.

அதனையடுத்து அந்தக் காணொளி செய்தியாளர்களுடனும் பகிர்ந்துகொள்ளப்பட்டுள்ளது.

திரு அன்வார், பாலியல் செயல்களில் ஈடுபடத் தன்னை அவரின் அலுவலகத்திற்கு அழைத்ததாகவும் அவரின் அழைப்பைத் தான் மறுத்ததாகவும் யூசோஃப் அந்த அறிக்கையில் குறிப்பிட்டிருந்தார்.

தன்னுடைய பாதுகாப்புக்கு அஞ்சி இந்தச் சட்டபூர்வ அறிக்கையை விடுப்பதாகவும் யூசோஃப் கூறியிருந்தார்.

இதைத் தொடர்ந்து திரு அன்வார் பாலியல் குற்றச்சாட்டை மறுத்தார்.

தம்மீது சுமத்தப்பட்ட பாலியல் குற்றச்சாட்டு, ‘ஆதாரமற்ற அவதூறு’ என்று திரு அன்வார் தெரிவித்தார்.

யூசோஃப் குறிப்பிட்ட தேதிகளில் போர்ட் டிக்சன் இடைத் தேர்தலுக்கான பிரசாரத்தில் ஈடுபட்டிருந்ததாகவும் மகாத்மா காந்தியின் 150வது பிறந்தநாள் நினைவாக அனுசரிக்கப்பட்ட நிகழ்வு ஒன்றுக்காக கோலாலம்பூருக்குச் சென்றிருந்தாகவும் திரு அன்வார் கூறினார்.

“பிகேஆர் கட்சியின் 14வது தேசிய காங்கிரஸ் கூட்டத்திற்கு முன் என் பெயரைக் கெடுப்பதாக உள்ளது யூசோஃப்பின் செயல்,” என்றார் திரு அன்வார்.

இதைத் தொடர்ந்து இன்று ஷுக்ரி போலிசாரிடம் புகார் அளித்ததுடன் போலிஸ் தலைமையகத்தில் செய்தியாளர்களைச் சந்தித்துப் பேசினார்.

“தன் சட்டபூர்வ அறிக்கையில் முகம்மது யூசோஃப் ராவுத்தர் சுமத்தியிருந்த குற்றச்சாட்டுகளுக்கு எதிராக நான் போலிஸ் புகார் செய்துள்ளேன்.

“இக்குற்றச்சாட்டுகள் ஜோடிக்கப்பட்டவை என்பது தெளிவாகத் தெரிகிறது. அத்துடன் இவை மீண்டும் மீண்டும் எழுகின்றன,” என்று ஷுக்ரி கூறினார்.

இதற்குமேல் இவ்விவகாரத்தைக் குறித்து போலிசார் தீவிர விசாரணை மேற்கொள்ளவேண்டும் என்றும் வலியுறுத்தினார்.

இந்த விவகாரத்தை அற்பமான ஒன்றாக குறிப்பிட்ட ஷுக்ரி, “அதிகாரம் கைமாறும்போது அதைத் தடைசெய்ய ஏதோ சதித் திட்டம் நடக்கிறது,” என்றார்.

ஏழு நாட்களுக்குள் குற்றச்சாட்டை மீட்டுக்கொள்ள வேண்டும் என்றும் திரு அன்வாரின் வழக்கறிஞர் திரு ராம்கர்பால் சிங் உத்தரவு கடிதம் கொடுத்துள்ளார்.

இன்று மலாக்காவில் தொடங்கிய பிகேஆர் கட்சியின் வருடாந்திர மாநாடு ஞாயிற்றுக்கிழமை முடிவுறுகிறது.

#தமிழ்முரசு #சமூகத்தின்குரல் #tamilmurasu #voiceofthecommunity


'ஒரு மணி நேரத்துக்கு மேலாக போராடி, 10 வீரர்கள் தூக்கிச்சென்று ஆம்புலன்சில் ஏற்றினர்'

மூச்சுவிட சிரமப்பட்ட 52 வயது ஆடவர் பாலாஜியை அவர் வசிக்கும் ஒன்பதாவது மாடி வீட்டிலிருந்து அவசர சிகிச்சை வாகனத்தில் ஏற்றுவதற்கு 10 தீயணைப்பு வீரர்கள் ஒரு மணி நேரத்துக்கும் மேலாக மிகுந்த சிரமப்பட வேண்டியிருந்தது.

ஆம். அதிக உடற்பருமன் கொண்ட திரு எம்.பாலாஜியின் எடை சுமார் 200 கிலோகிராம்.

நேற்று (டிசம்பர் 4) பிற்பகல் 12.30 மணியளவில் உதவி தேவைப்படுவதாகத் தகவலறிந்த போலிசார் பினாங்கில் உள்ள மேடன் அங்சானா அடுக்குமாடிக் குடியிருப்புக்கு விரைந்தனர்.

திரு பாலாஜியின் வீட்டை அதிகாரிகள் அடைந்தபோது அவர் அரை மயக்கத்தில் வீட்டுக் கூடத்தில் படுத்திருந்தார்.

சிறப்பு கம்பளி ஒன்றைப் பயன்படுத்தி 10 தீயணைப்பு வீரர்கள் மாறி மாறி பணியில் ஈடுபட்டு திரு பாலாஜியை அவசர சிகிச்சை வாகனத்தில் ஏற்றினர்.

திரு பாலாஜியின் வீட்டு வாசல் சற்று சிறியதாக இருந்ததால் அவரை வீட்டிலிருந்து வெளியே கொண்டு வருவதிலும் சிரமம் ஏற்பட்டது என்று பாயா டெருபோங் தீயணைப்பு நிலையத் தலைமை அதிகாரி முஸாமெர் முகமது சாலே கூறினார். அதிக பருமனுள்ள திரு பாலாஜியை மின்தூக்கியில் கொண்டு செல்வதும் சவாலாக அமைந்தது என்றார் அவர்.

தீயணைப்பு வீரர்களின் உதவியுடன் மருத்துவமனைக்குச் செல்வது திரு பாலாஜிக்கு இது முதல்முறையல்ல.

2010ஆம் ஆண்டு கீழே விழுந்து இடுப்பில் காயமேற்பட்டபோதும், 2014ஆம் ஆண்டு இடுப்பெலும்பை முறித்துக்கொண்டபோதும் அவரை தீயணைப்பு வீரர்கள்தான் தரைத் தளத்துக்குக் கொண்டு வந்து பின் மருத்துவமனைக்கு அனுப்பி வைத்தனர்.

உடற்பருமனைக் குறைக்க அறுவை சிகிச்சை மேற்கொள்வதற்கு அவரது உடல்நிலை அனுமதிக்கவில்லை என்று மருத்துவர்கள் குறிப்பிட்டுள்ளனர்.

#தமிழ்முரசு #சமூகத்தின்குரல் #tamilmurasu #voiceofthecommunity


இனக் கலவரம்: மலேசியர்கள் பலர் கவலை

மலேசியர்களில் மூன்றில் இரண்டு பங்கினர், தேசிய ஒற்றுமை, பாதுகாப்பு ஆகியவை குறித்து கவலைப்படுகின்றனர்.

அதிலும், குறிப்பாக வன்முறையுடன் கூடிய இனக் கலவரம் அல்லது சிறுபான்மைப் பிரிவுகள் தொடர்பான கலவரம் ஏற்படக்கூடும் என்று அச்சப்படுவதாக 'ஐபிஎஸோஎஸ் மலேசியா' நடத்திய ஆய்வின் முடிவு கூறுகிறது.

இந்த ஆய்வில் பங்கேற்ற 67 விழுக்காட்டினர், இந்த அச்சம் உண்மையானது என நம்புவதாக தெரிவிக்கப்பட்டுள்ளது.

ஒப்புநோக்க, உலக அளவில் 60 விழுக்காட்டினரும் பிரிட்டனில் 65 விழுக்காட்டினரும் இதுபோன்ற அச்சம் கொண்டுள்ளதாக அந்த ஆய்வு விளக்கியது.

அதுவும் மலேசியாவில் இந்த அச்சம் கொண்டிருப்பவர்களின் எண்ணிக்கை அதிகரித்து வருவதாகவும் அது தெரிவிக்கிறது.

இதில் கடந்த ஆண்டைவிட இந்த ஆண்டில் இனக்கலவரம் ஏற்படக்கூடும் என்ற அச்சம் கொண்டுள்ளவர்களின் எண்ணிக்கை 12 விழுக்காடு கூடியிருப்பதாக அந்த ஆய்வு தெரிவிக்கிறது.

இனக்கலவரம் பற்றிய அச்சம் கொண்டுள்ள நாடுகளின் வரிசையில் மலேசியா ஆறாவது நிலையில் இருப்பதாகக் கூறப்படுகிறது.

இதில் முதலாம் நிலையில் தென்ஆப்பிரிக்கா (88 விழுக்காடு), துருக்கி (83 விழுக்காடு), இந்தியா (79 விழுக்காடு), அமெரிக்கா (72 விழுக்காடு), கொலம்பியா (69 விழுக்காடு) என மலேசியாவுக்கு முன்னால் முதல் ஐந்து நிலையிலுள்ள நாடுகளையும் ஆய்வு பட்டியலிட்டுள்ளது.

எனினும், அடுத்த 12 மாதங்களில் இதுபோன்ற வன்முறைக் கலவரம் மூண்டால், அரசும் அதன் அமைப்புகளும் பொதுமக்களுக்கு போதுமான பாதுகாப்பை வழங்கும் என்று நம்பிக்கை கொண்டுள்ளதாக ஆய்வு கூறுகிறது.

இந்த ஆய்வு செப்டம்பர் 1ஆம் தேதியிலிருந்து 30ஆம் தேதிவரை மேற்கொள்ளப்பட்டது.

இதில் மலேசியாவில் 1,000 பேர் பங்கேற்றதாகவும் தெரிவிக்கப்பட்டுள்ளது.

மலேசியாவில் 40 விழுக்காட்டினர் மட்டுமே 2020 இலக்கை நாடு எட்டும் என்று கூறும் ஆய்வு, 22 விழுக்காட்டு மலேசியர்களுக்கு 2020 இலக்கு பற்றி தெளிவான புரிதல் இல்லை என்று கூறுகறது.

மலேசியா எதிர்வரும் 2020 ஆண்டுக்குள் வளர்ச்சியடைந்த நாடாக உருவெடுக்க வேண்டும் என்பதே 2020 இலக்கு என்பது இங்கு நினைவுகூரத்தக்கது.

#தமிழ்முரசு #சமூகத்தின்குரல் #tamilmurasu #voiceofthecommunity


சிறுமியை மிரட்டிய பெண்; ‘தீயாய்’ பரவிய காணொளியால் உடனடி நடவடிக்கை

சிறுமி ஒருவரை கூரான பொருளைக் கொண்டு குத்திவிடப்போவதாக பெண் ஒருவர் மிரட்டுவதைக் காட்டும் காணொளி சமூக ஊடகங்களில் பரவி வருகிறது.

அந்தக் காணொளியில் மிரட்டப்படும் சிறுமியை மலேசிய போலிசார் காப்பாற்றியுள்ளனர்.

Facebook

Kes dera #SELVATHEVOICE
Kawasan Jinjang PPR Sri Aman
#PDRM Can we viral this and try to locate this young child in fear?
Posted by
SELVA the VOICE
 on Friday, December 6, 2019

(இந்தக் காணொளியை முழுமையாகப் பார்க்க 'full screne mode' உதவும்)

ஃபேஸ்புக், வாட்ஸ்அப் போன்ற சமூக ஊடகங்களில் பரவிய ஒரு நிமிடம் 16 வினாடிகளுக்கான அந்தக் காணொளியில் பெண் ஒருவர் கத்திரிப்பூ வண்ண உடையில் தரையில் அமர்ந்திருப்பதும், தரையில் அமர்ந்து சுவர் ஒன்றின் மீது சாய்ந்திருக்கும் ஒரு சிறுமியை நோக்கி கூரான பொருளை நீட்டியிருப்பதும் தெரிகிறது.

 “நீ எனது குழந்தை இல்லை. நான் உன்னைப் பெறவில்லை,” என்று அந்தப் பெண் தமிழில் பேசுவதும் கேட்கிறது.

சிறுமியின் தந்தையின் பொருட்டே தாம் சிறுமியைக் கவனித்துக் கொள்வதாகக் கூறும் அந்தப் பெண், சிறுமியைக் குத்திவிடப் போவதாக மிரட்டுவதும் அதில் தெரிகிறது.

மிகுந்த அதிர்ச்சியில் இருக்கும் அந்தச் சிறுமி, ஒவ்வொருமுறை அந்தப் பெண் குத்தப்போவதாக மிரட்டும்போது ஒடுங்கிப்போவதையும் காண முடிகிறது.

இந்த சம்பவம் மலேசியாவின் ஜின்ஜாங் பகுதியில் உள்ள ஸ்ரீ அமான் அடுக்குமாடிக் குடியிருப்பில் இன்று (டிசம்பர் 7) நிகழ்ந்ததாகக் கூறப்படுகிறது.

அந்தக் காணொளி பரவிய சிறிது நேரத்துக்குள்ளாகவே, காணொளியில் காணப்பட்ட அந்தப் பெண் விலங்கிடப்பட்டவாறு பெண் போலிஸ் ஒருவருடன் செல்வதைக் காட்டும் காணொளியும் வெளியானது.

மிரட்டப்பட்ட அந்தச் சிறுமி காப்பாற்றப்பட்டதாக போலிஸ் அதிகாரிகள் உறுதி செய்தனர்.

நகர பாலியல், பெண்கள், குழந்தை விசாரணைப் பிரிவில் அந்தப் பெண் விசாரிக்கப்படுவதாகக் கூறப்பட்டது.

#தமிழ்முரசு #சமூகத்தின்குரல் #tamilmurasu #voiceofthecommunity


நியூசிலாந்துக்கு சுற்றுலா சென்ற மலேசிய குடும்பம்; விபத்தில் சிக்கி மூவர்  பலி, இரு இளையர்கள் படுகாயம்

நியூசிலாந்தில் உள்ள வடக்கு கைகொராவின் தேசிய நெடுஞ்சாலை 1ல் ஒரு கார், லாரி மோதிய விபத்தில் மூன்று மலேசியர்கள் கொல்லப்பட்டனர்; வேறு இருவர் படுகாயமடைந்தனர்.

நியூசிலாந்து நேரப்படி நேற்று பிற்பகல் 3.10 மணியளவில் அந்த விபத்து நிகழ்ந்ததாகக் கூறப்பட்டது.

விபத்தில் சிக்கியவர்களின் பெயர்கள் உள்ளிட்ட மற்ற விவரங்கள் தெரியாதபோதும் இறந்துபோன மூவரும் பெரியவர்கள் என்றும் காயமடைந்த இருவர் இளையர் என்றும் கூறப்பட்டது.

அவர்கள் ஐவரும் சாபாவைச் சேர்ந்த ஒரு குடும்ப உறுப்பினர்கள் என்று நம்பப்படுகிறது.

படுகாயமடைந்த இரு இளையர்களும் ஹெலிகாப்டர் மூலம் கிறைஸ்ட்சர்ச் மருத்துவமனை, வெலிங்டன் மருத்துவமனை ஆகியவற்றுக்கு சிகிச்சைக்காகக் கொண்டு செல்லப்பட்டனர்.

விபத்து நிகழ்ந்த சாலை மூடப்பட்டு மீட்புப் பணிகள் மேற்கொள்ளப்பட்டன.

விபத்துக்கான காரணம் குறித்து நியூசிலாந்து போலிசார் விசாரணை மேற்கொண்டுள்ளனர்.

விபத்தில் மலேசியர்கள் சிக்கியது குறித்து உறுதி செய்த விஸ்மா புத்ரா பிரதிநிதி, நியூசிலாந்துக்கான மலேசிய தூதர், சிகிச்சை பெற்று வரும் இளையர்களை விரைவில் சென்று சந்திப்பார் என்று குறிப்பிட்டார்.

#தமிழ்முரசு #சமூகத்தின்குரல் #tamilmurasu #voiceofthecommunity


ஆட்கொல்லி முதலை சுட்டு வீழ்த்தப்பட்டது

வடக்கு சரவாக்கின் உலு சுவாய் மாவட்டத்தில் உள்ள தோட்டம் ஒன்றின் ஊடாகச் செல்லும் ஆற்றில் 4.2 மீட்டர் நீள முதலை ஒன்று நேற்று (டிசம்பர் 6) சுட்டுக் கொல்லப்பட்டுள்ளது.

மலேசியாவின் ‘எஸ்எஃப்சி’ எனப்படும் சரவாக் ஃபாரஸ்ட்ரி வனவிலங்கு நடவடிக்கைக் குழுவானது போலிசார் மற்றும் கிராமவாசிகளின் உதவியுடன் அந்த முதலையை வேட்டையாடும் பணியில் ஈடுபட்டிருந்தது.

அதன் வயிற்றுக்குள் மனித எலும்புகள், உடைகள் போன்ற எஞ்சிய பொருள்கள் காணப்பட்டன.

அந்தத் தோட்டத்தில் பணிபுரிந்து வந்த இந்தோனீசிய தோட்டத் தொழிலாளியான 33 வயது அப்துல் சிடுஜு என்பவரின் உடைதான் முதலையின் வயிற்றுக்குள் இருந்தது என்பதை அதிகாரிகள் உறுதிப்படுத்தினர்.

ஆற்றோரத்தில் காய்கறிகளைச் சேகரித்துக்கொண்டிருந்த அப்துல் காணாமல்போனதாகக் கூறப்பட்டது.

மிரி, பின்டுலு பகுதிகளுக்கு இடையிலான அந்த ஆற்றின் கரையில் மனித எச்சங்கள் கண்டுபிடிக்கப்பட்டதையடுத்து கடந்த மாதம் 29ஆம் தேதி இந்த முதலையைத் தேடும் பணி தொடங்கியது.

அந்தப் பகுதியில் இருந்த சகதியில் முதலையைக் கண்டதாக கிராமவாசிகள் புகார் அளித்ததையடுத்து ‘எஸ்எஃப்சி’யின் உதவி நாடப்பட்டது.

#தமிழ்முரசு #சமூகத்தின்குரல் #tamilmurasu #voiceofthecommunity


தந்தை சாமிவேலுவுக்கு மனநல பரிசோதனை: வேள்பாரி மனு

முன்னாள் மலேசிய இந்தியர் காங்கிரஸ் தலைவரும் முன்னாள் மலேசிய பொதுப்பணி அமைச்சருமான எஸ்.சாமிவேலு மனநலம் பாதிக்கப்பட்டுள்ளாரா, அவரால் தம்முடைய சொந்த விவகாரங்களைக் கவனித்துக்கொள்ள முடியுமா என்பதைக் கண்டறியவேண்டும் எனக் கோரி, அவருடைய மகன் எஸ்.வேள்பாரி கோலாலம்பூர் உயர் நீதிமன்றத்தில் மனுத் தாக்கல் செய்து உள்ளார்.
 இம்மாதம் 2ஆம் தேதி திரு வேள்பாரி அந்த மனுவைத் தாக்கல் செய்ததாகத் தெரிவிக்கப்பட்டது.
 “எங்களுக்கு வேறு வழி எதுவும் தெரியவில்லை. எங்களது குடும்பத்தைப் பொறுத்தவரை, இது மிகக் கடினமான முடிவுதான்,” என்று திரு வேள்பாரி சொன்னதாக ‘மலேசியாகினி’ செய்தி கூறியது.
 அம்மனுவில், 82 வயதான தம் தந்தை சாமிவேலுவை மட்டுமே பிரதிவாதியாகக் குறிப்பிட்டுள்ள திரு வேள்பாரி, அவரது மனநிலை குன்றியுள்ளதா என்பதை மனநலச் சட்டம் 2001, பிரிவு 52ன் கீழ் நீதிமன்றம் விசாரணை நடத்தி கண்டறிய வேண்டும் எனக் கேட்டுக்கொண்டுள்ளார்.
 தம் தந்தையின் மனநிலை எப்போது முதல் குன்றத் தொடங்கியது என்பதை அறிந்துகொள்ள விரும்பும் திரு வேள்பாரி, அது உறுதிப்படுத்தப்படும் பட்சத்தில் தம் தந்தையால் அவரின் வழக்கறிஞர்களுக்கு அறிவுறுத்தல் வழங்க இயலுமா என்பதையும் கண்டறிய வேண்டும் எனக் கோரிக்கை விடுத்துள்ளார்.
 பேராசிரியர் டேவிட் ஏமெஸ், டாக்டர் பாரதி ஆகியோரின் பரிசோதனை முடிவுகள், தம் தந்தை மனநிலை பாதிக்கப்பட்டவர் எனக் கூறுவதாக அவர் சுட்டியுள்ளார்.
 இரு காரணங்களுக்காக இந்த வழக்கைத் தொடுத்துள்ளதாக திரு வேள்பாரி குறிப்பிட்டார்.
 “முதலாவதாக, அல்சைமர் நோய் காரணமாக என் தந்தை ஞாபக மறதியால் பாதிக்கப்பட்டுள்ளதை 2017ல் மேற்கொண்ட மருத்துவப் பரிசோதனை முடிவுகள் கூறுகின்றன. மீரியம் ரோசலின் எட்வர்ட் பால் என்பவர் என் மீதும் என் தந்தை மீதும் ஈப்போ நீதிமன்றத்தில் வழக்குத் தொடுத்திருப்பது இன்னொரு காரணம்,” என்றார் திரு வேள்பாரி.
 ஞாபக மறதி காரணமாக தம் தந்தையால் பழைய நண்பர்களை அடையாளம் காண முடிவதில்லை என்றும் அண்மையில் நடந்தவற்றைக்கூட நினைவுகூர முடிவதில்லை என்றும் அவர் குறிப்பிட்டார்.
 இதனால், சொந்த, நிதி விவகாரங்களை நிர்வகிக்க தம் தந்தைக்கு உதவி தேவைப்படும் எனக் குறிப்பிட்ட திரு வேள்பாரி, அவரது சொத்துகளைத் தம் கட்டுப்பாட்டில் கொண்டு வரவே நீதிமன்றத்தை நாடியுள்ளதாக வெளியான தகவலை அடியோடு மறுத்தார்.
 தாம் வழக்குத் தொடுத்திருப்பது தம் தாயாருக்கும் சகோதரிக்கும் தெரியும் என்றும் அவர் சொன்னார்.


பாலியல் குற்றவாளிகளைச் சைகை மொழியில் அடையாளம் காட்டிய இளம்பெண்

பாலியல் ரீதியாக தன்னைச் சீரழித்தவர்களைச் சைகை மொழியால் இளம்பெண் அடையாளம் காட்டியதை அடுத்து, பதின்ம வயதினர் மூவரை மலேசிய போலிசார் கைது செய்தனர்.

செம்போர்னா மாவட்டம், ஜாலான் கலும்பாங் பகுதியைச் சேர்ந்த அந்த 18 வயது பெண்ணால் பேச முடியாது; காதும் கேட்காது.

கடந்த ஞாயிற்றுக்கிழமையன்று தன் மகள் வீட்டில் இல்லாததை அறிந்த அவரின் தந்தை, அவரைத் தேடினார். அப்போது வீட்டில் இருந்து கிட்டத்தட்ட 20 மீட்டர் தொலைவில் தன் மகள் தரையில் அமர்ந்தபடி அழுது கொண்டிருந்ததை அவர் கண்டார்.

மகளிடம் விசாரித்தபோது தமது வீட்டிற்கு அருகேயுள்ள ஒரு குடிசையில் தன்னைச் சிலர் சீரழித்ததைச் சைகை மொழியில் அவர் உணர்த்தினார். இதையடுத்து, அவரின் தந்தை அந்தக் குடிசைக்குச் சென்று பார்த்தபோது, அங்கு சிறுவர்கள் நால்வர் இருந்ததைக் கண்டார்.

அவர்களில் மூவரை அந்தப் பெண் அடையாளம் காட்ட, பின்னர் அவரின் தந்தை போலிசில் புகார் அளித்தார். இதைத் தொடர்ந்து, அச்சிறுவர்கள் கைது செய்யப்பட்டு, ஏழு நாள் விசாரணைக் காவலில் வைக்கப்பட்டனர். பாதிக்கப்பட்ட இளம்பெண் மருத்துவப் பரிசோதனைக்கு அனுப்பப்பட்டார்.

#தமிழ்முரசு #சமூகத்தின்குரல் #tamilmurasu #voiceofthecommunity


‘அடுத்த நவம்பருக்குப் பிறகு பதவியை அன்வாரிடம் ஒப்படைப்பேன்’

திரு அன்வார் இப்ராகிம் மீது மீண்டும் பாலியல் தொடர்பான குற்றச்சாட்டுகள் எழுந்துள்ள நிலையில், திரு அன்வாரிடம் பிரதமர் பதவியை ஒப்படைக்க இருப்பதாக மலேசியப் பிரதமர் மகாதீர் முகமது உறுதியளித்துள்ளார்.

அடுத்த ஆண்டு நவம்பர் மாதத்தில் மலேசியாவில் நடைபெறவுள்ள ஆசியா பசிபிக் பொருளியல் ஒத்துழைப்பு மாநாடு (ஏபெக்) முடிவடைந்த பிறகு பிரதமர் பதவியைத் திரு அன்வாரிடம் ஒப்படைக்கத் தயார் என்று ராய்ட்டர்சுக்கு அளித்த நேர்காணல் ஒன்றில் 94 வயதான டாக்டர் மகாதீர் கூறினார்.

ஏபெக் மாநாட்டுக்கு முன்பு பதவி மாற்றம் செய்யப்பட்டால் அது இடையூறாக இருக்கும் என்று குறிப்பிட்ட அவர், “ பதவியை ஒப்படைக்க நான் ஓர் உறுதியளித்துள்ளேன்; அதனைச் செய்வேன்,” என்றும் கூறியுள்ளார் திரு மகாதீர்.

“நான் அவரிடம் பதவியை அளிப்பேன். மக்கள் அவரை விரும்பவில்லை என்றால் அது அவர்கள்பாடு. எந்த விதமான குற்றச்சாட்டு அவர் மீது இருந்தாலும் எனது உறுதிமொழியை நான் செயல்படுத்துவேன்,” என்றார் அவர்.

அப்படியானால், அடுத்த ஆண்டு டிசம்பர் மாதத்தில் பதவியை ஒப்படைப்பீர்களா என்று கேட்கப்பட்டதற்கு, “நேரம் வரும்போது அதை கவனிப்போம்,” என்று பதிலளித்தார் டாக்டர் மகாதீர்.

உலகின் ‘ஆக வயதான’ பிரதமர் என்ற பெருமையுடன் வலம் வரும் டாக்டர் மகாதீர் இரண்டாவது முறையாக ஏபெக் மாநாட்டை நடத்திய பிரதமர் என்ற பெயரையும் பெற விரும்புகிறார் என்று கூறப்படும் வேளையில், “என்னுடைய வேலையில் திருப்தி இருப்பதால் நான் சோர்வடைவதில்லை. உணவு சுவையாக உள்ளது என்பதற்காக நான் அதிகம் சாப்பிடுவதில்லை. எளிய உடற்பயிற்சிகளைச் செய்து வருகிறேன்,” என்று தனது நல்வாழ்வு ரகசியத்தையும் நேரகாணலின்போது வெளியிட்டார்.

#தமிழ்முரசு #சமூகத்தின்குரல் #tamilmurasu #voiceofthecommunity


சாமிவேலுவின் மனைவி என்று கூறிக்கொள்ளும் பெண் மாதச் செலவுக்கு 25,000 ரிங்கிட் கேட்கிறார்

"பொதுச் சட்டத்தின்படி தாம் எஸ்.சாமிவேலுவின் மனைவி," என்று கூறும் மரியம் ரொசலின் எட்வட் பால், திரு சாமிவேலுவை எந்நேரமும் பார்க்க அனுமதி வேண்டும் என்று தொடுத்த வழக்குக்கான விசாரணை, உயர் நீதிமன்றத்தால் ஒத்தி வைக்கப்பட்டுள்ளது.

அத்துடன் தமது பராமரிப்புக்காக மாதம் 25,000 ரிங்கிட் வழங்கப்படவேண்டும் என்றும் இவ்வாண்டு மார்ச் மாதத்தில் மரியம் கோரியிருந்தார்.

மலேசிய இந்தியர் காங்கிரசின் முன்னாள் தலைவரும் மலேசிய முன்னாள் பொதுப்பணி அமைச்சருமான திரு எஸ்.சாமிவேலுவுக்கும் தமக்கும் பொதுச் சட்டத்தின்படி கோலாலம்பூரில் 1981ஆம் ஆண்டில் திருமணம் நடந்ததாகக் கூறுகிறார் மரியம்.

இதற்கிடையே சாமிவேலு மனநலம் பாதிக்கப்பட்டவரா என்றும் அவரால் தம்முடைய சொந்த விவகாரங்களைக் கவனித்துக்கொள்ள முடியுமா என்றும் கண்டறியவேண்டும் எனக் கோரி, அவருடைய மகன் எஸ்.வேள்பாரி கோலாலம்பூர் உயர் நீதிமன்றத்தில் மனுத் தாக்கல் செய்திருந்தார்.

அந்த மனுவின்படி, 82 வயதான தம் தந்தை திரு சாமிவேலுவின் மனநிலை குன்றியுள்ளதா என்பதை மனநலச் சட்டம் 2001, பிரிவு 52ன் கீழ் நீதிமன்றம் விசாரணை நடத்திக் கண்டறிய வேண்டும் எனக் கேட்டுக்கொண்டுள்ளார்.

திரு சாமிவேலுவுக்கு முதுமையில் ஏற்படும் நினைவாற்றல் இழப்பு காரணமாக ஞாபக மறதி நோய் உள்ளதாகவும் மகன் கூறியுள்ளார். இதற்கிடையே வேள்பாரி தாக்கல் செய்திருந்த மனுவின்படி மரியம் தொடுத்திருந்த வழக்கின் விசாரணையை நீதிமன்றம் தள்ளிவைத்துள்ளது.

கடைசியாக ஜூன் 13ஆம் தேதியன்று கோலாலம்பூர் உணவகம் ஒன்றில் சாமிவேலுவைச் சந்தித்ததாக இன்று நீதிமன்றத்திற்கு வெளியே மரியம் கூறினார்.

“முன்பைப் போல அவர் வீட்டுக்கு வரவேண்டும் என்பதே என் ஆசை. அவர் கூறியதுபோல் என்னை அவர் கவனித்துக்கொள்ளவேண்டும். அவரையே முழுமையாக நம்பி இருக்கும் நான், இப்போது என்ன செய்வது?” என்றார் அவர்.

கடந்த 38 ஆண்டுகளாக திரு சாமிவேலுவின் மனைவியாக வாழ்ந்து வந்ததாகக் கூறும் மரியம், அவர்கள் இருவருக்கும் குழந்தைகள் இல்லை என்று குறிப்பிட்டார்.

ஒத்தி வைக்கப்பட்டுள்ள வழக்கு விசாரணை அடுத்த மாதம் 17ஆம் தேதியன்று தொடரும் என்று மரியமின் வழக்கறிஞர் தெரிவித்தார்.

#தமிழ்முரசு #சமூகத்தின்குரல் #tamilmurasu #voiceofthecommunity


அன்வாரிடம் ஒன்றரை மணி நேரம் விசாரணை

மலேசியாவின் கெஅடிலான் கட்சித் தலைவர் அன்வார் இப்ராஹிம் மீதான பாலியல் புகார் தொடர்பில் போலிசார் அவரிடம் நேற்று ஒன்றரை மணி நேரம் விசாரணை நடத்தியதாகத் தகவல்கள் கூறுகின்றன.

பிற்பகல் 3.40 மணிக்கு கோலாலம்பூரில் உள்ள போலிஸ் தலைமையகமான புக்கிட் அமானுக்குச் சென்ற திரு அன்வார், மாலை 6 மணியளவில் அங்கிருந்து வெளியேறியதாகக் கூறப்பட்டது.

திரு அன்வார் தம்மைப் பாலியல் உறவுக்கு அழைத்ததாக அவரது முன்னாள் உதவியாளர் முகம்மது யூசோஃப் ராவுத்தர் புகார் அளித்துள்ளதை அடுத்து, அவரிடம் விசாரணை நடத்தப்பட்டது. தம் மீதான இந்தக் குற்றச்சாட்டை திரு அன்வார் தொடர்ந்து மறுத்து வருகிறார்.

திரு மகாதீர் முகம்மதுக்குப் பிறகு மலேசிய பிரதமராக திரு அன்வார் பதவியேற்பார் என எதிர்பார்க்கப்படுகிறது.

இந்நிலையில், திரு அன்வார் மீதான திரு யூசோஃப்பின் குற்றச்சாட்டு, அவரது அரசியல் வாழ்க்கையை அழிக்கும் நோக்கில் இடம்பெறும் முயற்சி என அவருடைய ஆதரவாளர்கள் கூறி வருகின்றனர்.

முன்னாள் உதவியாளர் ஒருவருடன் ஓரின உறவு கொண்டதாகக் குற்றச்சாட்டு நிரூபிக்கப்பட்டதால் கிட்டத்தட்ட பத்தாண்டு காலத்தை திரு அன்வார் சிறையில் கழித்தது குறிப்பிடத்தக்கது.

கடந்த பொதுத் தேர்தலில் திரு அன்வாரின் கெஅடிலான் கட்சி இடம்பெற்ற பக்கத்தான் ஹரப்பான் கூட்டணி வெற்றி பெற்றதை அடுத்து அவருக்குப் பொது மன்னிப்பு வழங்கப்பட்டு, சிறையிலிருந்து விடுதலை செய்யப்பட்டார்.

ஆனாலும், திரு அன்வாரிடம் பிரதமர் பதவியை ஒப்படைப்பது எப்போது என்பதை டாக்டர் மகாதீர் தெளிவாகக் கூறவில்லை என்பதாலும் கெஅடிலான் கட்சிக்குள் உட்கட்சிப் பூசல் நிலவுவதாலும் அரசியல் பதற்றநிலை தணிந்தபாடில்லை.

இதனிடையே, திரு அன்வார் தம்மைத் தாக்கியதாகவும் தம்முடன் உறவுகொள்ள கட்டாயப்படுத்தியதாகவும் திரு யூசோஃப் புகார் அளித்திருப்பது, அவருக்கு மேலும் சிக்கலை ஏற்படுத்தியுள்ளது.

புகாரைத் தொடர்ந்து கடந்த வாரம் போலிஸ் திரு யூசோஃப்பிடம் விசாரணை நடத்தியது.

இந்நிலையில், இந்த வழக்கு விசாரணை விரைவில் நிறைவுபெறும் என நம்புவதாக திரு அன்வார் நேற்று கூறியதாக ‘ஏஎஃப்பி’ செய்தி தெரிவிக்கிறது.

இதற்கிடையே, புகார் அளித்த திரு யூசோஃப்பிடம் உண்மை கண்டறியும் சோதனை உட்பட பல கோணங்களில் போலிசார் விசாரணை மேற்கொள்ளவிருப்பதாகத் தகவல் வெளியாகியுள்ளது.

#தமிழ்முரசு #சமூகத்தின்குரல் #tamilmurasu #voiceofthecommunity


வாணவேடிக்கையல்ல; தீச்சம்பவம்

மேல் மாடியுடன் கூடிய தரை வீடு ஒன்றின் முகப்பில் வாணவேடிக்கையை ஒத்த காணொளி ஒன்று சமூக ஊடகங்களில் வலம் வருகிறது.

சுமார் 14 வினாடிகளுக்கு நீடிக்கும் அந்தக் காணொளியில் பலத்த வெடிச் சத்தங்களையும் தீப்பிளம்புகளையும் காண முடிந்தது. வீட்டுக்கு முன்பாக புகைமண்டலம் காணப்பட்டது.

Facebook

(காணொளியை முழுமையாகக் காண Full Screen Modeக்கு செல்லவும்.)

கார் நிறுத்தப்பட்டிருந்த பகுதியில் மின்னிணைப்பு கோளாறு காரணமாக தீப்பற்றியிருக்கலாம் என்று கூறப்படுகிறது. ஆனால், உறுதியான தகவல்கள் இல்லை.

வீட்டின் தரைத் தளத்தில் உள்ள முகப்புப் பகுதியில் சிவப்பு வண்ண கார் ஒன்றும் இரு சக்கர வாகனம் ஒன்றும் நிறுத்தப்பட்டுள்ளன.

வீட்டின் வெளியே ஒரு தீயணைப்பு வாகனம், இரண்டு தீயணைப்பாளர்களையும் காண முடிகிறது. ஆனால் தீயணைப்புப் பணியில் யாரும் ஈடுபட்டிருந்தார்களா என்பது தெளிவாகத் தெரியவில்லை. தீயணைப்பு வாகனத்திலிருந்து ஒரு குழாய் வீட்டின் உள்ளே கொண்டு செல்லப்பட்டிருந்ததையும் காண முடிந்தது.

இந்தக் காணொளி மலேசியாவின் தாமான் சௌஜானா தைப்பிங்கில் எடுத்தது என்று ஃபேஸ்புக் பதிவு ஒன்று குறிப்பிட்டது. இந்தச் சம்பவம் எப்போது நிகழ்ந்தது என்பதைப் பற்றிய தகவல் இல்லை.

மேலும் சிலர் வீட்டுக்கு வெளியிலிருந்து சம்பவத்தை வேடிக்கை பார்ப்பதும் காணொளியில் தெரிகிறது.

சம்பவம் பற்றி கருத்துரைத்த இணையவாசி ஒருவர் ‘மிகவும் திகிலூட்டக்கூடியதாக’ இருப்பதாகக் குறிப்பிட்டுள்ளார்.

#தமிழ்முரசு #சமூகத்தின்குரல் #tamilmurasu #voiceofthecommunity


டாக்சி ஓட்டுநரிடம் கொள்ளையடிக்க முயற்சி செய்த பயணி; தக்க சமயத்தில் உதவிய போலிசார்

சுமார் 66 வயதான டாக்சி ஓட்டுநரிடமிருந்து கொள்ளையடிக்க முயன்றதாக 38 வயது ஆடவரை போலிசார் சாபாவின் சண்டக்கான் பகுதியில் கைது செய்தனர்.

கைதான ஆடவர் அந்த டாக்சியின் பயணி என்றும் சிபுகாவை நோக்கி கார் சென்றுகொண்டிருந்தபோது ஓட்டுநரின் தோள் பையை அவர் பிடுங்கியதாகவும் கூறப்பட்டது.

காரை நிறுத்திவிட்டு தமது தோள் பையை அந்த ஆடவரிடமிருந்து மீட்கப் போராடினார் டாக்சி ஓட்டுநர்.

தக்க சமயத்தில் அந்த வழியாகச் சென்றுகொண்டிருந்த இரண்டு போலிஸ்காரர்கள் காருக்குள் நடந்த போராட்டத்தைக் கண்டு காருக்கு அருகில் சென்றனர்.

போலிசாரைக் கண்டதும் தப்பி ஓட அந்த இளைய ஆடவர் மேற்கொண்ட முயற்சி தோல்வியில் முடிந்தது.

இந்தச் சம்பவத்தில் டாக்சி ஓட்டுநர் காயங்கள் ஏதுமின்றி தப்பினார்.

இந்தச் சம்பவம் நிகழ்ந்ததை சண்டக்கான் பகுதி போலிஸ் உயர் அதிகாரி முகமது அஸார் ஹமின் உறுதிசெய்தார்.

#தமிழ்முரசு #சமூகத்தின்குரல் #tamilmurasu #voiceofthecommunity


வீட்டின்மேல் விழுந்த பாரந்தூக்கி; பச்சிளங் குழந்தையின் காலில் முறிவு

பண்டார் பாரு செண்டுல் பகுதியில் ஒரு கட்டுமானத் தளத்தில் இருந்த பாரந்தூக்கி ஒன்று கீழே விழுந்ததில் அதற்கு அருகில் இருந்த ஒரு வீடு, இரண்டு கடைகள் சேதமடைந்தன என்றும் அதன் காரணமாக அந்தப் பகுதியில் போக்குவரத்து நெரிசல் ஏற்பட்டது எனவும் செண்டுல் பகுதி துணை ஆணையர் ஷண்முகமூர்த்தி தெரிவித்தார்.

பாரந்தூக்கி விழுந்த வீட்டுக்குள் மூன்று மாதக் குழந்தை உட்பட நால்வர் இருந்ததாகக் கூறப்பட்டது.

இந்தச் சம்பவத்தில் குழந்தையின் காலில் முறிவு ஏற்பட்டதுடன் மேலும் இருவருக்கு காயம் ஏற்பட்டது. அவர்கள் அனைவரும் கோலாலம்பூர் மருத்துவமனையில் சிகிச்சை பெற்று வருவதாகவும் அனைவரும் தேறி வருவதாகவும் திரு ஷண்முகமூர்த்தி குறிப்பிட்டார்.

கவனக்குறைவால் விபத்து ஏற்பட்டதா என்பது பற்றி விசாரணை மேற்கொள்ளப்பட்டிருப்பதாகவும் அவர் கூறினார்.

#தமிழ்முரசு #சமூகத்தின்குரல் #tamilmurasu #voiceofthecommunity


உடற்குறையுடையவரிடம் அடித்துப் பிடுங்கிய போக்குவரத்து ஊழியர்;  விடாமல் துரத்திப் பிடித்த பொதுமக்கள்

உடற்குறையுடைய ஆடவர் ஒருவரைத் தாக்கி அவரிடமிருந்து கொள்ளையடித்துவிட்டு தப்பியோட முயன்ற ஆடவரை பொதுமக்கள் விரட்டிப் பிடித்தனர். அந்த ஆடவர் போதைப்பொருட்களை உட்கொண்டிருந்ததாக போலிசார் பின்னர் உறுதிப்படுத்தினர்.

தனது காரில் விரைந்து தப்பிச் சென்ற ஆடவரை பொதுமக்கள் பலர் தங்களது இரு சக்கர வாகனத்தில் விரட்டிச் சென்று பிடித்த, பரபரப்பான இந்தச் சம்பவம் தொடர்பான காணொளி சமூக ஊடகங்களில் வெகுவாகப் பரவியது.
 கோலாலம்பூரின் ஜாலான் சங்காட் பகுதியில் நேற்று (டிசம்பர் 13) மாலை 4.50 மணியளவில் சாலைப் போக்குவரத்துத் துறையில் (ஆர்டிடி) பணியாற்றும் அந்த 25 வயது ஆடவர் உடற்குறையுடைய ஒருவரின் பொருளைப் பறித்ததை அந்தப் பகுதியில் இருந்த பொதுமக்கள் பலரும் கண்டனர்.

Facebook

MyVi 暴走
今天下午，在 Pudu 区发生了一辆蓝色 MyVi 暴走事件，撞了很多辆车，然后逃去无踪。

有谁知道发生什么事吗？
Posted by
每日快报 DailyExpress
 on Friday, December 13, 2019

(காணொளியை முழுமையாகக் காண Full Screen Modeக்கு செல்லவும்.)

பின்னர் அங்கிருந்து தப்ப எண்ணி தனது காரில் ஏறி அந்த ஆடவர் சிட்டாய்ப் பறந்தார். ஆனால், அந்தப் பகுதியில் இருந்த பலர் காரின் பின்னால் ஓடிச் சென்றும் தங்களது இரு சக்கர வாகனங்களில் சென்றும் போலிசில் சரணடையுமாறு கோரினர்.

ஆனால், ஜாலான் புடு உட்பட நெரிசல் மிகுந்த சாலைகளில் சென்ற அந்த ஆடவர் அங்கிருந்த வாகனங்களில் குறைந்தபட்சம் ஐந்து வாகனங்களை இடித்துவிட்டு வேகமாக காரை செலுத்தினார்.

அவரைத் துரத்தியவர்களும் சோர்ந்துவிடவில்லை.
 இறுதியில் ஜாலான் புருணை உதரா பகுதியில் போக்குவரத்து நெரிசலில் சிக்கிய அந்த ஆடவரை, விரட்டிச் சென்ற பொதுமக்கள் பிடித்தனர்.

காரிலிருந்து வலுக்கட்டாயமாக அவரை வெளியேற்றி போலிசில் ஒப்படைத்தனர் பொதுமக்கள்.

இந்தச் சம்பவத்தில் யாருக்கும் காயமில்லை.

டாங் வாங்கி மாவட்ட போலிஸ் தலைமையகத்துக்கு அந்த நபர் விசாரணைக்காக கொண்டு செல்லப்பட்டதாக கோலாலம்பூர் போக்குவரத்து அமலாக்க, விசாரணைத் துறையின் தலைமை துணை ஆணையர் ஸுல்கிஃப்லி யாயா இன்று தெரிவித்தார்.

#தமிழ்முரசு #சமூகத்தின்குரல் #tamilmurasu #voiceofthecommunity


மகாதீர்: 2020க்குப் பிறகும் நானே பிரதமராக நீடிக்கலாம்

2020ஆம் ஆண்டுக்குப் பிறகும் பிரதமர் பதவியில் தாம் நீடிக்க வாய்ப்புள்ளது என்று மலேசிய பிரதமர் மகாதீர் முஹமது தெரிவித்துள்ளாார்.

கத்தாரில் நடைபெற்ற டோஹா கருத்தரங்கில் பங்கேற்ற டாக்டர் மகாதீரிடம் முன்னர் கூறியதுபோல 2020ஆம் ஆண்டுக்குப் பிறகு பதவியிலிருந்து விலகுவீர்களா என கேட்கப்பட்டது.

அதற்குப் பதிலளித்த அவர், பதவி விலகுவதற்கு முன்பாக முன்னைய அரசாங்கம் உருவாக்கிய பிரச்சினைகளுக்குத் தீர்வு காண விரும்புவதாகத் தெரிவித்தார்.

தமக்குப் பிறகு யார் பிரதமராக வருவார்கள் என்பதற்கும் தம்மால் உத்தரவாதமளிக்க முடியாது என்று அவர் சொன்னார்.

இம்மாதம் 10ம் தேதி கோலாலம்பூரில் பேசிய பிரதமர் மகாதீர், பாலியல் குற்றச்சாட்டுகளுக்கு ஆளாகியுள்ளபோதும் அன்வாரிடம் பிரதமர் பதவியை ஒப்படைக்கப் போவதாக அறிவித்தார்.

2020 நவம்பரில் ‘ஏபெக்’ எனும் ஆசிய-பசிபிக் பொருளியல் ஒத்துழைப்பு மாநாடு மலேசியாவில் நடைபெறுவதால் அதுவரை தாம் பிரதமர் பொறுப்பில் நீடிக்க விரும்புவதாகவும் அவர் கூறினார்.

தற்போது 2020ஆம் ஆண்டுக்குப் பிறகும் தாம் பிரதமர் பதவியில் நீடிக்கலாம் என்றும் பிரதமர் பொறுப்புக்கு யார் வருவார் என்பது தமக்குத் தெரியாது என்றும் பிரதமர் மகாதீர் கூறியிருப்பது அன்வார் இப்ராஹிம் தலைமையிலான கெஅடிலான் கட்சிக்கு அதிர்ச்சியை ஏற்படுத்தி உள்ளது.

#தமிழ்முரசு #சமூகத்தின்குரல் #tamilmurasu #voiceofthecommunity


15,700 கி.மீ. தூர சைக்கிள் பயணம்; மெக்காவுக்குச் செல்லும் 62 வயது ஆடவர்

முன்னாள் தீயணைப்பு வீரரான 62 வயது சிட்டெக் அகமது அலி என்பவர் தனது சொந்த ஊரான கிம்மாசிலிருந்து மெக்காவுக்கு சைக்கிளிலேயே பயணம் மேற்கொண்டுள்ளார்.

சுமார் 15,700 கிலோமீட்டர் தூர சைக்கிள் பயணத்தை மேற்கொள்ள இருக்கும் அவர், எதிர்வரும் ஜூலை மாதத்தில் ஹஜ் பெருநாளை மெக்காவில் கொண்டாடத் திட்டமிட்டுள்ளார்.

மலேசியாவின் சிரம்பானிலுள்ள கிம்மாசிலிருந்து கோலா திரங்கானுவை அவர் 36 நாட்களில் அடைந்துள்ளார்.

மலேசியர்களால் அசாதாரணமான செயல்களைச் செய்ய முடியும் என்பதைக் காட்டும் முயற்சியாக சைக்கிள் பயணம் மேற்கொண்டுள்ளதாகக் குறிப்பிட்ட அவர், தனது பயணத்தின்போது வழியெங்கும் பலர் உற்சாகமூட்டியதைக் குறிப்பிட்டார்.

பேங்காக், தாய்லாந்து வழியாக யங்கூனை சைக்கிளில் அடையத் திட்டமிட்டுள்ள அவர், அங்கிருந்து விசைப்படகு மூலம் இந்தியாவின் கொல்கத்தாவுக்குச் செல்ல இருக்கிறார்.

அங்கிருந்து மீண்டும் சைக்கிள் பயணம் தொடங்கும். புதுடெல்லி, இஸ்லாமாபாத், காபூல், தெஹ்ரான், துபாய் வழியாக மெக்காவை அடைவது அவரது திட்டம்.

இந்தப் பயணத்துக்காக பயிற்சிகள் மூலம் உடலைத் தயார்ப்படுத்தி இருப்பதாகவும், இதற்கு முன்பு நெடுந்தூர சைக்கிள் பயணத்தில் ஈடுபட்டவர்களிடம் ஆலோசனை பெற்றிருப்பதாகவும் கூறினார் திரு சிட்டெக்.

பாதுகாப்புக் கருதி காலை 8 மணி முதல் மாலை 4 மணி வரை மட்டுமே சைக்கிளில் செல்லும் இவர், ஆங்காங்கிருக்கும் பள்ளிவாசல்களில் தங்கிக்கொள்வதாகச் சொன்னார்.

சில நாடுகளைக் கடக்கும்போது அங்கு நிலவும் குளிரில் சைக்கிளோட்டுவது சவாலாக இருக்கும் என்று கூறிய திரு சிட்டெக், அதற்கேற்ற உடைகள், உபகரணங்கள், மருந்து போன்றவற்றையும் உடன் கொண்டு செல்வதாகச் சொன்னார்.

#தமிழ்முரசு #சமூகத்தின்குரல் #tamilmurasu #voiceofthecommunity


இளம்பிள்ளைவாத நோயைக் கட்டுப்படுத்த மலேசியா தீவிரம்

போலியோ எனப்படும் இளம்பிள்ளைவாத நோயைக் கட்டுப்படுத்த மலேசியா பெருமுயற்சிகளை எடுத்து வருகிறது. அதன் ஒரு பகுதியாக பிலிப்பீன்ஸ் போன்ற நாடுகளில் இருந்து வருவோருக்கு தடுப்பூசி போடும் திட்டத்தை நடைமுறைப்படுத்த இருப்பதாக மலேசிய சுகாதார அமைச்சின் தலைமை இயக்குநர் நூர் ஹிஷாம் அப்துல்லா கூறியதாக பெர்னாமா தெரிவித்துள்ளது.

புலம்பெயர்ந்தோர் மட்டுமின்றி உள்ளூர் மக்களும் தடுப்பூசி போட்டுக்கொள்வது உறுதி செய்யப்படும் என்றார் அவர். மானிய விலையில் தடுப்பூசியைப் பெற ‘யுனிசெஃப்’ எனப்படும் ஐக்கிய நாடுகள் குழந்தைகள் நல அமைப்பின் ஒத்துழைப்பை அமைச்சு நாடும் என்றும் அவர் கூறியதாகத் தெரிகிறது.

போலியோவைத் தடுக்க சொட்டு மருந்து ஊட்டும் வழக்கத்தை 2008ஆம் ஆண்டு மலேசியா கைவிட்டு தடுப்பூசியைப் பயன்படுத்தி வருகிறது. குறிப்பாக சாபாவில் குடியேறியோருக்கு தடுப்பூசி போடும் நடவடிக்கை தொடங்கப்படும் என்றார் டாக்டர் நூர். அண்மையில் அங்கு 23 குழந்தை களுக்கு தடுப்பூசி போடப்பட்டது என்றார் அவர். மேலும் குறைந்த செலவிலான சிகிச்சையை வழங்க பிலிப்பீன்சுடன் இணைந்து பணியாற்றும் திட்டமும் இருப்பதாக டாக்டர் நூர் கூறினார்.

அண்மையில் சாபா மாநிலத்தில் மூன்று மாத ஆண் குழந்தை இளம்பிள்ளை வாத நோயால் பாதிக்கப்பட்டது. அந்நோய்க்கான கிருமி வெளிநாட்டிலிருந்து பரவி வந்திருக்கலாம் என சுகாதார அமைச்சு சந்தேகத்தை வெளிப்

படுத்தி இருந்தது.

பிலிப்பீன்ஸில் இருந்து நோய்க்கிருமி ஊடுருவி இருக்க வேண்டும் அல்லது பாதிக்கப்பட்ட குழந்தையின் குடும்பத்தினர் வெளிநாட்டில் இருந்தபோது அவர்களுக்குக் கிருமித் தொற்று ஏற்பட்டு இருக்க வேண்டும் என்று சுகாதார அமைச்சர் கூறியிருந்தார்.

மலேசியா போலியோ நோயிலி ருந்து மீண்ட நாடு என 27 ஆண்டுகளுக்கு முன்பே அறிவிக்கப்பட்டிருந்த நிலையில் இப்போது நோய் அச்சம் தோன்றி உள்ளது.


வெள்ளம்: ஜோகூரில் 4,000 பேர் தத்தளிப்பு

மலேசியாவின் ஜோகூர் மாநிலத்தில் தொடர்ந்து பெய்து வரும் கனமழை காரணமாக ஏழு மாவட்டங்கள் பாதிக்கப்பட்டு உள்ளன.

ஆகக் கடுமையாக பாதிக்கப்பட்ட மாவட்டம் மெர்சிங். வீடுகள் வெள்ளத்தில் சிக்கிக்கொண்டதால் மெர்சிங் குடியிருப்பாளர்கள் 1,262 பேர் அடைக்கலம் நாடினர். அவர்கள் உள்ளிட்ட கிட்டத்தட்ட 4,000 பேர் மாநிலம் முழுவதும் ஏற்படுத்தப்பட்டுள்ள 53 தற்காலிக நிவாரண முகாம்களில் தங்க வைக்கப்பட்டு உள்ளனர்.

வெள்ளத்தில் சிக்கித் தவிக்கும் இன்னொரு மாவட்டமான கோத்தா திங்கியில் 1,071 பேர் பத்திரமாக வெளியேற்றப்பட்டு நிவாரண முகாம்களுக்குக் கொண்டு செல்லப்பட்டனர்.

குளுவாங்கில் 1,053, சிகமாட் டில் 342, கூலாயில் 80, மூவாரில் 21, பத்து பகாட்டில் 6 என பலரும் அந்தந்த மாவட்டங்களில் அமைக்கப்பட்டு உள்ள நிவாரண முகாம்களுக்கு அனுப்பி வைக்கப்பட்டு உள்ளதாக ஜோகூர் பேரிடர் நிர்வாகக் குழு அறிக்கை மூலம் தெரிவித்துள்ளது.

வெள்ளப்பெருக்கு காரணமாக கோத்தா திங்கியில் கம்போங் துஞ்சக் டாலாம், ஜாலான் டாலாம் கம்போங் மாவாய் லாமா ஆகிய சாலைகள் மூடப்பட்டுவிட்டதாகவும் அறிக்கை குறிப்பிட்டது.

இந்நிலையில் ஜாலான் கோத்தா திங்கி-மெர்சிங் இடையில் பத்து 18 சாலை, வெள்ளத்தில் மூழ்கிவிட்டதாகக் கூறிய காவல்துறை கண்காணிப்பாளர் அஸ்மான் பாஜா, அந்த சாலையில் சென்ற பேருந்து ஒன்று பழுதடைந்து வெள்ளத்தில் சிக்கி நின்றுவிட்டதாகவும் கூறினார்.

இருப்பினும் இந்த சம்பவத்தால் உயிருடற்சேதம் எதுவுமில்லை என்றார் அவர்.

வெள்ளத்தால் பாதிக்கப்பட்ட இன்னொரு மாநிலமான சரவாக்கில் உள்ள மக்கள், சமைக்க இயலாமல் பசியில் வாடுவதாக ‘மலேசியா கினி’ செய்தித்தளம் தெரிவித்துள்ளது. சமையலுக்கான எரிவாயு உருளைகள் காலியாகிவிட்டதாலும் விறகுகள் மழையில் நனைந்துவிட்டதாலும் அவர்களால் சமையல் செய்ய இயலவில்லை என்று அச்செய்தி கூறியுள்ளது.

தொலைதூர கோலா தூத்தோ கிராமத்தில் வசிக்கும் லகிபுத் இனத்தைச் சேர்ந்த 500 பேர் தப்பிக்க வழியின்றி தவிக்கின்றனர். 0.7 மீட்டர் வெள்ள நீரில் தத்தளிக்கும் அவர்கள் நகர்ப் பகுதிக்கு வரவேண்டும் என்றால் குறைந்தபட்சம் படகில் ஆறு மணி நேரம் பயணம் செய்ய வேண்டும். இப்போதுள்ள சூழ்நிலையில் அவ்வாறு பயணம் செய்வது கடினம் என்பதால் அவர்கள் அனைவரும் செய்வதறியாது தவிக்கின்றனர்.

வெள்ளம் கிளந்தானையும் விட்டு வைக்கவில்லை. இடை

விடாமல் பெய்யும் மழையால் பெருகிய வெள்ளத்தில் தமது வீடு சிக்கிக்கொண்டதாக கம்போங் கூபோங் கிராஞ்சியைச் சேர்ந்த ஒரு பெண் தெரிவித்தார்.

இதற்கு முன்னர் 2014ஆம் ஆண்டு ஏற்பட்ட வெள்ளம் கிளந்தானைப் புரட்டிப் போட்டது. சுனாமியைப்போல சீற்றம் கொண்ட மழையாலும் வெள்ளத்தாலும் ஏராளமான வீடுகள் நாசமாயின.

கிராமங்களோடு சேர்ந்து நகரங்களும் அப்போது பாதிக்கப்பட்டன. குறிப்பாக, கோலா கிராய் மாவட்டம் பலத்த பாதிப்புக்கு ஆளானது.


மழை, வெள்ளம், நிலச்சரிவு; பிரசவித்த பெண்ணைச் சுமந்து ஆற்றைக் கடந்த கணவர்

பிரசவித்த சற்று நேரத்தில் சுமார் ஐந்து கிலோ மீட்டர் தூரம் நடந்து சென்று மருத்துவமனையில் சிகிச்சை பெற்றிருக்கிறார் பெண் ஒருவர்.

ஓர் ஆறு, மூன்று நிலச் சரிவுகள் ஆகியவற்றைக் கடந்து சுமார் 20 கிலோமீட்டர் தொலைவிலிருக்கும் மருத்துவமனைக்கு தாயையும் சேயையும் கொண்டு செல்ல வேண்டியிருந்தது. ஆற்றைக் கடக்கும்போது அந்தப் பெண்ணை அவரது கணவர் தூக்கிக்கொண்டு செல்ல வேண்டிய கட்டாயமும் இருந்தது.

கிராமத்தாரின் உதவியுடன் குடிமைத் தற்காப்புப் படையினர் இந்தப் பணியைச் செய்து முடித்தனர்.

மலேசியாவின் சாபா மாநிலத்தில் தொடரும் கனமழைப்பொழிவு காரணமாக ஏற்பட்ட நிலச்சரிவு காரணமாக கம்போங் மைஹாங் உலு பொங்காவான் பகுதிக்குச் செல்லும் சாலைகள் முற்றிலும் அடைபட்டுள்ளன.

நேற்று காலை சுமார் 7 மணியளவில், மருத்துவமனைக்குச் செல்ல இயலாத நிலையில் நிறைமாத கர்ப்பிணிக்கு பிரசவ வலி ஏற்பட்டது. வீட்டிலேயே பிரசவம் நிகழ்ந்த நிலையில், அந்தப் பெண்ணின் குடும்பத்தார் கிளினிக் டெசா டிபாபார் மருத்துவமனையைச் சேர்ந்த தாதி ஒருவரைத் தொடர்புகொண்டனர்.

எவ்லில் ப்ரிமஸ் எனும் அந்தத் தாதி பபார் நகரின் குடிமைத் தற்காப்புப் படையினரைத் தொடர்புகொண்டு தகவலைத் தெரிவித்து உதவி கோரினார்.

இரண்டு தாதியருடன் அந்த கிராமத்துக்கு குடிமைத் தற்காப்புப் படையினர் சென்று பார்த்தபோது பிரசவித்த பெண்ணின் உடல்நிலை சீராக இருந்தது. ஆனால் குழந்தையின் தொப்புள்கொடி இன்னும் தாயின் வயிற்றிலேயே இருந்தது.

உதவிக்குழுவினர் அந்த கிராமத்துக்குச் செல்லும்போது ஆற்றில் பெருக்கெடுத்து ஓடிய வெள்ளம், தாயையும் சேயையும் தூக்கிக்கொண்டு மருத்துவமனைக்குத் திரும்பியபோது சற்று வடிந்திருந்ததாகக் கூறப்பட்டது.

அந்த கிராமத்திலிருந்து சுமார் 20 கி.மீ. தூரத்திலிருக்கும் பொங்காவான் ஹெல்த் கிளினிக்குக்கு தாயையும் சேயையும் கிராமத்தாரின் உதவியுடன் கொண்டுசெல்ல உதவிக் குழுவினர் மாற்று வழியைப் பயன்படுத்தியதாகக் கூறப்பட்டது.

#தமிழ்முரசு #சமூகத்தின்குரல் #tamilmurasu #voiceofthecommunity


விடுதலைப் புலிகள் விவகாரம்: வழக்குகள் உயர் நீதிமன்றத்திற்கு மாற்றம்

தமிழீழ விடுதலைப் புலிகள் இயக்கம் தொடர்பான அம்சங்களைத் தமது கைபேசியில் வைத்திருந்ததாகக் குற்றம் சாட்டப்பட்ட மலாக்கா அரசு சார்பு நிறுவனத்தின் தலைமை நிர்வாக அதிகாரி எஸ்.சந்துரு, 38, மீதான வழக்கு கோலாலம்பூர் உயர் நீதிமன்றத்திற்கு மாற்றப்பட்டது.

‘சொஸ்மா’ எனப்படும் பாதுகாப்புக் குற்றங்கள் (சிறப்பு நடவடிக்கைகள்) சட்டம் 2012, பிரிவு 13ன் கீழ் வரும் எல்லாக் குற்றங்களும் கோலாலம்பூர் உயர் நீதிமன்றத்திலேயே விசாரிக்கப்பட வேண்டும் என்று துணை அரசாங்க வழக்கறிஞர்கள் வாதிட்டனர்.

ஆனால், திரு சந்துரு சார்பில் முன்னிலையான வழக்கறிஞர் மெல்வின் டே, தமது கட்சிக்காரர் மீது மலாக்கா அமர்வு நீதிமன்றத்தில் மேலும் ஒரு வழக்கு விசாரணையில் இருப்பதால் விடுதலைப் புலி விவகாரம் தொடர்பில் அவர் மீது போடப்பட்ட வழக்கும் அந்த நீதிமன்றத்திலேயே விசாரிக்கப்பட வேண்டும் என கோரிக்கை விடுத்தார்.

ஆனால், அதை ஏற்க மறுத்த நீதிபதி, திரு சந்துரு மீதான வழக்கை உயர் நீதிமன்றத்திற்கு மாற்றி உத்தரவிட்டார்.

அதேபோல துண்டு உலோக வியாபாரியான 36 வயது ஏ.கலைமுகிலனின் வழக்கையும் உயர் நீதிமன்றத்துக்கு மாற்றி உத்தரவிட்டது செலாயாங் அமர்வு நீதிமன்றம்.

விடுதலைப் புலிகள் இயக்கம் தொடர்பிலான இரண்டு பொருட்களை அவர் தன்வசம் வைத்திருந்ததாக கலைமுகிலன் மீது குற்றஞ்சாட்டப்பட்டுள்ளது.

உடற்குறையுடையவர், பெண்கள் ஆகியோரைக்கொண்ட குடும்பத்தின் ஒரே சம்பாதிக்கும் ஆளாக இருக்கும் கலைமுகிலனுக்கு உடல் நலக்குறைவு இருப்பதாகவும் மருத்துவ சிகிச்சை அளிக்கப்பட வேண்டும் என்று குறிப்பிட்டு அவரது வழக்கறிஞர் பிணை கோரினார்.

ஆனால், இந்த வழக்கு உயர் நீதிமன்றத்துக்கு மாற்றப்படுவதால், கலைமுகிலனுக்கு பிணை அளிக்கும் அதிகாரம் தமக்கு இல்லை என அமர்வு நீதிமன்ற அரசுத்தரப்பு வழக்கறிஞர் லோ குறிப்பிட்டார்.

#தமிழ்முரசு #சமூகத்தின்குரல் #tamilmurasu #voiceofthecommunity


விடுதலைப் புலி விவகாரம்: வழக்கு உயர் நீதிமன்றத்திற்கு மாற்றம்

அலோர் கஜா: தமிழீழ விடுதலைப் புலிகள் இயக்கம் தொடர்பான அம்சங்களைத் தமது கைபேசியில் வைத்திருந்ததாகக் குற்றம் சாட்டப்பட்ட மலாக்கா அரசு சார்பு நிறுவனத்தின் தலைமை நிர்வாக அதிகாரி எஸ்.சந்துரு, 38, மீதான வழக்கு கோலாலம்பூர் உயர் நீதிமன்றத்திற்கு மாற்றப்பட்டது.

‘சொஸ்மா’ எனப்படும் பாதுகாப்புக் குற்றங்கள் (சிறப்பு நடவடிக்கைகள்) சட்டம் 2012, பிரிவு 13ன் கீழ் வரும் எல்லாக் குற்றங்களும் கோலாலம்பூர் உயர் நீதிமன்றத்திலேயே விசாரிக்கப்பட வேண்டும் என்று துணை அரசாங்க வழக்கறிஞர்கள் வாதிட்டனர்.

ஆனால், திரு சந்துரு சார்பில் முன்னிலையான வழக்கறிஞர் மெல்வின் டே, தமது கட்சிக்காரர் மீது மலாக்கா அமர்வு நீதிமன்றத்தில் மேலும் ஒரு வழக்கு விசாரணையில் இருப்பதால் விடுதலைப் புலி விவகாரம் தொடர்பில் அவர் மீது போடப்பட்ட வழக்கும் அந்த நீதிமன்றத்திலேயே விசாரிக்கப்பட வேண்டும் என கோரிக்கை விடுத்தார்.

ஆனால், அதை ஏற்க மறுத்த நீதிபதி, திரு சந்துரு மீதான வழக்கை உயர் நீதிமன்றத்திற்கு மாற்றி உத்தரவிட்டார்.


அன்வாரின் முன்னாள் உதவியாளர்: உண்மையறியும் சோதனைக்கு தயார்’

பெட்டாலிங் ஜெயா: மலேசியாவின் கெஅடிலான் கட்சித் தலைவர் அன்வார் இப்ராஹிம் மீது மானபங்கப் புகார் அளித்துள்ள அவரின் முன்னாள் உதவியாளர் முகம்மது யூசோஃப் ராவுத்தர், உண்மை கண்டறியும் சோதனைக்கு உட்பட தயாராக இருப்பதாக அறிவித்துள்ளார். இதனை யூசோஃப்பின் வழக்கறிஞர் ஹனிஃப் கத்ரி தெரிவித்தார். இந்த வழக்கில் நேர்மையான, முழுமையான விசாரணை நடத்த போலிசாருக்கு உதவ தம் கட்சிக்காரர் விரும்புவதாக அவர் குறிப்பிட்டார்.


மழை வெள்ளத்தால் தப்பியோடிய வளர்ப்பு முதலைக் குட்டி

சரவாக்கின் லிம்பாங் நகரில் உள்ள ஒரு வீட்டிலிருந்து வளர்ப்பு முதலைக் குட்டி ஒன்று மழை வெள்ளத்தில் ஊர்ந்து தப்பியதையடுத்து மலேசிய தீ மற்றும் மீட்புத் துறை அதிகாரிகளின் உதவி நாடப்பட்டது.

கடந்த சனிக்கிழமை பிற்பகல் 12.30 மணியளவில் கம்போங் கிமோக்கில் உள்ள ஒரு வீட்டிலிருந்து முதலைக் குட்டி தப்பியதாக மலேசிய தீ மற்றும் மீட்புத் துறைக்குத் தகவல் கிடைத்தது.

தண்ணீர்த் தொட்டிக்குள் இருந்த முதலைக் குட்டி மழை வெள்ளத்தில் கலந்து அந்த வீட்டிலிருந்து தப்பி அருகில் இருந்த குட்டைக்குள் விழுந்ததாகத் தெரிவிக்கப்பட்டது.

குட்டைக்குள் விழுந்த முதலைக் குட்டி கோபத்துடன் சீறியதால் அதனை வளர்த்து வந்தவர் அதிகாரிகளின் உதவியை நாடினார்.

1.2 மீட்டர் நீளமுள்ள அந்த முதலைக் குட்டியை அதிகாரிகள் பிடித்தனர். அதனை மீண்டும் அதன் உரிமையாளரிடம் ஒப்படைப்பதற்குப் பதிலாக தங்களுடன் கொண்டு சென்றனர்.

#தமிழ்முரசு #சமூகத்தின்குரல் #tamilmurasu #voiceofthecommunity


‘மலேசியாவுக்கு ஏற்பட்ட களங்கத்தை துடைக்க நல்ல வாய்ப்பு’

கோலாலம்பூர்: முன்னாள் காவல் துறை அதிகாரி அசிலா ஹாட்ரி திங்கட்கிழமை வெளியிட்ட திடீர் வாக்குமூலம் குறித்து கருத்து தெரிவித்துள்ள அல்தான்துன்யாவின் தந்தை செடிவ் ஷாரிபு, இது மலேசியா தனது பெயருக்கு ஏற்பட்ட களங்கத்தை அழிக்க ஒரு வாய்ப்பாக இருக்கும் என்று சொன்னதாக மலேசியாகினி தெரிவித்துள்ளது.

“இது 13 ஆண்டுகளுக்கு முன்பு திடீரென எங்களை விட்டுப் பிரிந்த என் மகளுக்கு நீதி கோருவதற்கும் எனது குடும்பத்திற்கு உதவுவதற்கும் ஏதுவாக இருக்கும் என்று நாங்கள் நம்புகிறோம்,” என்று அவர் கூறினார்.

அல்தான்துன்யாவை கொலை செய்ய முன்னாள் பிரதமர் நஜிப் தன்னிடம் கூறியதாக நஜிப்பின் மெய்க்காப்பாளரான அசிலா நேற்று முன்தினம் கூறியிருந்தார்.


மரியம் ரோசலின்: சாமிவேலுவின் மனநிலை பரிசோதனை வழக்கில் இடம்பெறவேண்டும்

கோலாலம்பூர்: சாமிவேலுவின் மனநிலை பரிசோதனை வழக்கில் தாமும் இடம்பெறவேண்டும் முன்னாள் மஇகா தலைவர் சாமிவேலுவுடன் ‘சேர்ந்து வாழ்ந்தவர்’ என்று கூறப்படும் மரியம் ரோசலின் கோரியுள்ளார். அவரது பிரதான வழக்கு தொடர்பான முடிவு நிலுவையில் உள்ளதால், அவருக்கு மாதந்தோறும் கொடுக்கப்பட்டு வந்த 25,000 ரிங்கிட் பராமரிப்புத் தொகை வழங்கப்பட வேண்டும் என்று அவர் முன்னதாகக் கேட்டிருந்தார்.

தனது தந்தை மனநலம் பாதிக்கப்பட்டவரா, தனது சொந்த விவகாரங்களைக் கையாள முடியவில்லையா என்பதை தீர்மானிக்க கோலாலம்பூர் உயர்நீதிமன்றத்தில் சாமிவேலுவுக்கு எதிராக முதற்கட்ட வழக்கு தாக்கல் செய்ததை திங்களன்று வேள்பாரி உறுதிப்படுத்தினார்.


கிளந்தானில் வெள்ளம்: சிறுவன், முதியவர் மரணம்

கோத்தா பாரு: கிளந்தானில் இரண்டாவது முறையாக ஏற்பட்ட வெள்ளத்தில் சிக்கி 57 வயது ஆடவர் உயிரிழந்தார். சுஹைமி இஸ்மாயில் எனப்படும் அவர் ஜெலி மாவட்டம் புக்கிட் பங்காவில் உள்ள வீட்டில் வசித்து வந்தபோது நேற்றுக் காலை 9 மணியளவில் கம்போங் ரினாக் ஆற்றில் கரைபுரண்டு ஓடிய வெள்ளத்தில் அந்த வீடு மூழ்கியது.

அதனைத் தொடர்ந்து அந்த ஆடவரின் உடல் காலை 10 மணியளவில் மீட்கப்பட்டதாக ஜெலி தீயணைப்பு, மீட்பு சேவை நிலைய தலைமை அதிகாரி முகம்மது அட்னி இப்ராகிம் கூறினார்.

தமது வீட்டில் 1.5 மீட்டர் உயரத்திற்கு வெள்ள நீர் புகுந்ததால் அங்கிருந்து தப்பிக்க சுஹைமி முயன்றபோது ஆற்றிலிருந்து கடும் சீற்றத்துடன் பாய்ந்தோடிய நீரில் சிக்கி உயிரிழந்ததாக அவர் தெரிவித்தார்.

இந்நிலையில், ஜோகூரில் 16 வயது சிறுவன் நீரில் விளையாடிக்கொண்டு இருந்தபோது கால்வாயில் விழுந்து மாண்டதாக அஸ்ட்ரோ அவானி செய்தி தெரிவித்தது. சிம்பாங் ரெங்கம் பகுதியில் சம்பவம் நிகழ்ந்தது. ஜோகூர் மழை, வெள்ளத்தில் நிகழ்ந்த முதல் மரணம் இது.

முகம்மது டேனிஸ் இர்ஃபான் எனப்படும் அச்சிறுவன் 4.2 மீட்டர் ஆழமுள்ள கால்வாய்க்குள் தவறிவிழுந்ததாக ரெங்கம் தீயணைப்பு நிலைய அதிகாரி தெரிவித்தார்.

இதற்கிடையே, ஜோகூரில் நிலைமை மேம்பட்டு உள்ளது. அதனைத் தொடர்ந்து தற்காலிக முகாம்களில் தங்கவைக்கப்பட்ட ஆயிரக்கணக்கான குடியிருப்பாளர்கள் அவர்களின் இல்லம் திரும்ப அதிகாரிகள் உதவினர். மக்கள் வெளியேறிய பின்னர் பல்வேறு முகாம்கள் மூடப்பட்டன. நேற்றுக் காலை வரை 39 முகாம்கள் மூடப்பட்டன.

வெள்ளம் காரணமாக வெளியேற்றப்பட்டு நிவாரண முகாம்களில் தங்க வைக்கப்பட்டோர் எண்ணிக்கை கடந்த திங்கட்கிழமை 9,151க்கு அதிகரித்தது. அந்த எண்ணிக்கை படிப்படியாகக் குறைந்து செவ்வாய்க்கிழமை மாலை 4.30 மணியளவில் 5,651 பேர் ஆனது. அவர்கள் 1,563 குடும்பங்களைச் சேர்ந்தவர்கள்.

இந்த எண்ணிக்கை நேற்றுக் காலை மேலும் குறைந்து 5,367 பேர் ஆனது. படிப்படியாக மக்கள் தங்கள் சொந்த வீடுகளுக்குத் திரும்பிய வண்ணம் உள்ளனர்.

இருப்பினும் மலேசியாவின் பிற பகுதிகளில் இடியுடன் கூடிய மழைக்கு வாய்ப்பு இருப்பதாக வானிலை ஆய்வகத்தார் எச்சரித்துள்ளனர்.


நஜிப் வழக்கறிஞருக்கு சிறைத்துறை மறுப்பு

பெட்டாலிங் ஜெயா: மங்கோலிய மாடல் அழகி அல்டன்டுயா ஷாரிபு கொலை வழக்கில் மரண தண்டனை விதிக்கப்பட்ட முன்னாள் போலிஸ் அதிகாரி அஸிலா ஹாத்ரி (படம்) 2015 ஏப்ரல் 15க்குப் பிறகு சிறைச்சாலையை விட்டு வெளியே வரவில்லை என்று மலேசிய சிறைத்துறை தெரிவித்துள்ளது.

வழக்கு விசாரணைக்காக சிப்பாங் மாஜிஸ்திரேட் நீதிமன்றத்திற்கு 2015 ஏப்ரல் 15ஆம் தேதி அழைத்துச் செல்லப்பட்ட பின்னர் அவர் வெளியில் விடப்படவில்லை என்று நேற்று வெளியிட்ட அறிக்கையில் சிறைத்துறை கூறியுள்ளது. இவ்வாண்டு பிப்ரவரியில் மிகவும் முக்கியமான நபர் ஒருவருடனான சந்திப்புக்காக சிறையிலிருந்து அஸிலா வெளியே கொண்டு வரப்பட்டதாக முன்னாள் பிரதமர் நஜிப்பின் வழக்கறிஞர் நேற்று முன்தினம் கூறியதற்குப் பதில் சொல்லும் விதமாக சிறைத் துறை இந்த விளக்கத்தை அளித்துள்ளது.

காஜாங் சிறைச்சாலையில் உள்ள அஸிலாவை அவரது குடும்ப உறுப்பினர்கள் கடந்த ஆண்டு 34 முறை சந்தித்துள்ளனர். அவரது வழக்கறிஞர் அவரை 15 முறை சந்தித்துள்ளார். இருப்பினும் முக்கியமான மனிதரைச் சந்திக்க அஸிலா இவ்வாண்டு வெளியில் விடப்பட்டதாகக் கூறப்படும் தகவலில் உண்மை இல்லை,” என்று சிறைத் துறை கூறியுள்ளது.


சிரமத்தில் உதவ முதல்வர் இல்லை: அம்னோ வருத்தம்

ஜோகூர் பாரு: ஜோகூர் மக்கள் வெள்ளத்தில் தத்தளித்துக்கொண்டு இருக்கும்போது முதலமைச்சர் ஷாருதீன் ஜமால் வெளிநாட்டுப் பயணம் மேற்கொண்டது ஏன் என்று முன்னாள் முதலமைச்சரும் அம்னோ துணைத் தலைவருமான முகம்மது காலித் நூர்தின் கேள்வி எழுப்பியுள்ளார்.

“இதுபோன்ற வேளைகளில் மாநில அரசாங்கமும் உள்ளூர் தலைவர்களும் களத்தில் இறங்கி மக்களுக்கு உதவிக்கரம் நீட்டவேண்டும். நிலைமையை தொடர்ந்து கண்காணித்து மீட்புப் பணிகள் முழுவீச்சில் நடைபெறுகின்றனவா என்று கவனிக்கும் பொறுப்பு அரசாங்கத்தினுடையது.

“பணிகளை அரசாங்க ஊழியர்கள் அல்லது தொண்டூழியர்களிடம் விட்டுவிடுவதோ ஒப்புக்கு நிவாரண முகாம் களைச் சென்று பார்வையிடுவதோ சரியான கடமையாக இருக்காது.

“இப்படிப்பட்ட வேளையில் முதலமைச்சரின் எகிப்து பயணம் மாற்றி அமைக்கப்பட்டு இருக்க வேண்டும். எகிப்தில் நமது மாணவர்களைச் சந்திக்கும் நிகழ்ச்சியை வேறொரு

தேதிக்குத் தள்ளிவைத்திருக்கலாம்,” என்று தமது அறிக்கையில் காலித் கூறியுள்ளார்.


மலேசியாவில் இஸ்லாமிய மாநாடு துவக்கம்

கோலாலம்பூர்: மலேசியத் தலைநகர் கோலாலம்பூரில் இஸ்லாமிய மாநாடு நேற்று தொடங்கியது. மலேசியப் பிரதமர் டாக்டர் மகாதீர் முகம்மது வரவேற்புரையாற்றினார்.

இஸ்லாமிய நாடுகள் எதிர்கொள்ளும் பிரச்சினைகள் பற்றி மாநாட்டில் பேசப்படும் என்றார் அவர். மாநாட்டில் சவூதி அரேபியா பங்கேற்கவில்லை என்பது குறிப்பிடத் தக்கது. ஏமனில் நிகழும் உள்நாட்டுப் போர், கத்தார் எதிர்கொள்ளும் முற்றுகை ஆகியவை மாநாட்டில் முக்கியத்துவம் பெறும் என நம்பப்படுகிறது. முஸ்லிம் நாடுகளுக்குள் நிகழும் உட்பூசல்கள் முஸ்லிம்களைப் பாதித்துள்ளதாக டாக்டர் மகாதீர் கூறினார்.


வெள்ளம்: பாதிப்படைந்தோர் எண்ணிக்கை அதிகரிப்பு

கோலாலம்பூர்: மலேசியாவின் கிழக்கு மாநிலங்களான கிளந்தானிலும் திரெங்கானுவிலும் வெள்ளத்தால் பாதிக்கப்பட்டவர் எண்ணிக்கை உயர்ந்து வருகிறது

நேற்றிலிருந்து கிளந்தான், திரெங்கானு மாநிலங்களில் தற்காலிகத் துயர்த் துடைப்பு மையங்களில் வெள்ளத்தால் பாதிக்கப்பட்டோர் எண்ணிக்கை அதிகரித்து வருகிறது.

நேற்று காலை கிளந்தானில் 1,205 குடும்பங்களைச் சேர்ந்த 4,065 பேர் துயர்த் துடைப்பு மையங்களில் தங்கி இருந்தனர். நேற்று முன்தினம் 3,575 பேர் அங்கு தங்கியிருந்தனர்.

வெள்ளத்தால் அதிகம் பாதிக்கப்பட்ட மாவட்டம் ஜெலி. அங்கு 1,969 பேர் 12 துயர் துடைப்பு மையங்களுக்குக் கொண்டு செல்லப்பட்டனர். தானா மேராவில் 1,211 பேர் வெள்ளத்தால் பாதிக்கப்பட்டனர். அவர்கள் 22 துயர் துடைப்பு மையங்களில் தஞ்சம் புகுந்துள்ளனர். திரெங்கானுவில் நேற்று முன்தினம் 88ஆக இருந்த பாதிப்படைந்தோர் எண்ணிக்கை நேற்று 129ஆக உயர்ந்தது.

செத்யு, கம்போங் லங்காப்பில் சுங்கை நெருஸ், கோலா ஜெங்காயில் சுங்கை டுங்குன், ஹுலு திரெங்கானுவில் சுங்கை தெலிமோங் ஆகியவற்றில் நீர்மட்டம் அபாய எல்லையைத் தாண்டிவிட்டதாக அறிவிக்கப்பட்டுள்ளது.

பாஹாங்கில் ரொம்பின், தெமர்லோ, பெரா மாவட்டங்களில் 1,071 பேர் துயர்த் துடைப்பு மையங்களில் தங்கி உள்ளனர்.

ஜோகூரில் 716 குடும்பங்களைச் சேர்ந்த 2,669 பேர் நேற்று காலை 8 மணிக்கு 43 துயர் துடைப்பு மையங்களில் இருந்தனர்.

இந்நிலையில், ஜோகூர் முதலமைச்சர்் டாக்டர் ஸருதீன் வெளிநாடு சென்றிருந்தாலும் அம்மாநிலத்தின் வெள்ள நிலவரத்தை அணுக்கமாகக் கண்காணித்துக் கொண்டிருக்கிறார் என அவரது அலுவலகம் நேற்று தெரிவித்தது.

ஜோகூரில் மோசமான வெள்ளம் ஏற்பட்டுள்ள வேளையில் முதலமைச்சர் எகிப்து, ஜோர்தான் ஆகிய நாடுகளுக்கு அலுவல் பயணம் மேற்கொண்டிருப்பதைப் பலரும் குறைகூறியிருந்தனர்.

அப்பயணம் வெள்ளம் ஏற்படுவதற்கு முன்பே திட்டமிடப்பட்டது என்று முதலமைச்சர் அலுவலகம் தெரிவித்தது. பயணத்துக்கு முன் ஸருதீன் பல துயர்த் துடைப்பு மையங்களுக்குச் சென்றதாகவும் வெள்ளம் ஏற்பட்டுள்ள பகுதிகளை ஜோகூர் தீ அணைப்பு மற்றும் மீட்புத் துறை இயக்குநர் யாஹ்யா மடிசுடன் ஹெலிகாப்டரிலிருந்து பார்வையிட்டதாகவும் அது கூறியது.


மலேசியாவில் உணவகத்துக்குள் புகுந்த கார்

ஓர் உணவகத்தில் பலர் உணவருந்திக்கொண்டிருந்தபோது கார் ஒன்று உணவகத்துக்குள் புகுந்ததைக் காட்டும் காணொளி ஒன்று இணையத்தில் வலம் வருகிறது.

அதிர்ஷ்டவசமாக யாருக்கும் காயமில்லை.

Facebook

Car crashes into popular coffeeshop in USJ 14. From the video, it appears that no one was injured.
Posted by
SJ Echo
 on Wednesday, December 18, 2019

எஸ்ஜே எக்கோ எனும் சமூக செய்தித்தாளின் ஃபேஸ்புக் பக்கத்தில் பதிவிடப்பட்ட இந்தக் காணொளியை சுமார் 95,000 பேர் பார்த்திருக்கின்றனர்.

இந்தச் சம்பவம் யுஇபி சுபாங் ஜெயாவில் உள்ள ஒரு உணவகத்தில் நிகழ்ந்ததாகக் கூறப்பட்டது.

காரை ஓட்டி வந்த வயதான பெண்மணி ‘பிரேக்’மீது கால் வைப்பதற்குப் பதிலாக ‘ஆக்சலரேட்டர்’ மீது தவறுதலாகக் காலை வைத்து விட்டதாக சுபாங் ஜெயா நகர மன்ற கவுன்சிலர் லீ ஜென் உயின் கூறினார்.

ஆனால், இந்தச் சம்பவம் குறித்து புகார் எதுவும் பெறப்படவில்லை என போலிஸ் தரப்பில் தெரிவிக்கப்பட்டது.

#தமிழ்முரசு #சமூகத்தின்குரல் #tamilmurasu #voiceofthecommunity